Isteri bekas Yang Dipertua Negeri Melaka, meninggal dunia

MELAKA, 18 Ogos - Isteri kepada bekas Yang Dipertua Negeri Melaka, Tun Mohd Khalil Yaakob iaitu Toh Puan Zurina Kassim meninggal dunia di rumahnya di Bukit Damansara, Kuala Lumpur kira-kira pukul 10.10 pagi tadi.Menurut sumber Pejabat Yang Dipertua Negeri Melaka, majlis penghormatan terakhir akan diadakan di Dewan Seri Negeri, Ayer Keroh di sini pada pukul 3.30 petang manakala pengebumian pula akan disempurnakan di Makam Pahlawan, Masjid Al-Azim, Bukit Palah di sini selepas Solat Asar.

Allahyarhamah Zurina, 78, yang dilahirkan di Duyong dekat sini pada 13 Julai 1944, mendirikan rumah tangga dengan Mohd Khalil pada 28 Februari 1965 dan dikurniakan tiga orang anak.


Pulau Tuba kearah pulau berpenduduk “rendah karbon”

LANGKAWI, 18 Ogos - Pulau Tuba di sini, bakal menjadi pulau berpenduduk “rendah karbon” pertama di Malaysia menjelang akhir tahun ini.  Menteri Besar Kedah, Datuk Seri Muhammad Sanusi Md Nor berkata ini berikutan kedudukan strategik pulau itu dan jumlah kenderaan bermotor berada pada skala kecil. Inisiatif kerajaan negeri Kedah bersama Kementerian Alam Sekitar dan Air (KASA) itu akan melibatkan semua kenderaan penduduk dan pengusaha motorsikal sewa di pulau berkenaan.

(Muhammad Sanusi ketika mengadakan lawatan kerja sehari ke Pulau Tuba, di sini)

"Dimana kenderaan bermotor menggunakan enjin ini akan diganti dengan elektrik. Beza harga ganti ini akan ditampung oleh KASA, iaitu sekitar RM1,000 hingga RM2,900 berbeza harga. "Hasrat kita ialah menjelang hujung tahun ini semua kenderaan bermotor yang dimiliki penduduk dan dibuat sewa dan pengusaha akan diganti sepenuhnya menggunakan kenderaan bermotor elekrtik," kata Muhammad Sanusi di sini.


STPM 2021: Gred Purata Sekolah Perlis catat paras terbaik

KANGAR, 18 Ogos - Prestasi Gred Purata Sekolah (GPS) Perlis dalam Sijil Tinggi Persekolahan Malaysia (STPM) berada pada paras terbaik apabila mencatatkan gred 3.42 bagi keputusan peperiksaan STPM 2021.  Selain itu, Perlis juga mencatat rekod tiada calon gagal dalam peperiksaan berkenaan selama dua tahun berturut-turut bermula tahun 2020 lalu. Pengarah Jabatan Pendidikan Perlis Naharudeen Othman berkata, pencapaian Purata Nilai Gred Keseluruhan (PNGK) Perlis ialah 3.01 iaitu meningkat sebanyak 0.17 berbanding tahun lalu sekali gus mengatasi PNGK kebangsaan iaitu 2.79.  Manakala keputusan peperiksaan kali ini, enam buah sekolah mencatatkan keputusan lulus penuh selain seramai 18 orang calon mendapat PNGK 4.00.

(Naharudeen ditemui pemberita selepas mengumumkankeputusan STPM negeri Perlis di sini)

"Ini sebenarnya adalah pencapaian terbaik untuk negeri Perlis dalam tempoh 5 tahun dan saya percaya perkara ini dapat kita capai kerana adanya kerjasama semangat sepasukan dalam membentuk kemenangan pasukan kepada pencapaian peperiksaan STPM ini," kata Naharudeen di sini.Pada tahun 2021, seramai 378 calon hadir menduduki peperiksaan termasuk seorang calon persendirian.


Pencapaian keputusan STPM di Kelantan membanggakan

KOTA BHARU, 18 Ogos - Pencapaian peperiksaan Sijil Tinggi Persekolahan Malaysia (STPM) 2021 negeri Kelantan menyaksikan peningkatan membanggakan. Purata Nilai Gred Keseluruhan (PNGK) calon sekolah kerajaan meningkat kepada 2.92 mengatasi keputusan diperingkat nasional sebanyak 0.13 mata, iaitu 2.79. Timbalan Pengarah Pendidikan Sektor Pengurusan Sekolah Jabatan Pendidikan Kelantan, Mohd Zin Halim berkata peratusan lulus penuh keseluruhan bagi 3,421 calon yang menduduki peperiksaan itu juga menunjukkan peningkatan iaitu 99.36 peratus berbanding peringkay nasional, 0.81 peratus.

(Mohd Zin bercakap kepada pemberita pada majlis pengumumankeputusan peperiksaan STPM Tahun 2021 di Tunjong)

"Calon Stpm negeri Kelantan yang mendapat kelulusan 4 dan 5 prinsipal tahun 2021 ialah 82.90% atau 2836 calon berbanding dengan pencapaian peringkat nasional iaitu 74.04 % atau 30,302 calon. Ini menunjukkan pencapaian peringkat negeri Kelantan mengatasi peringkat nasional sebanyak 8.86%, tahniah atas pencapaian yang menunjukkan banyak peningkatan," kata Mohd Zin di sini. Pada peperiksaan itu juga, 57 calon telah memperoleh PNGK 4.0 dan daripada jumlah tersebut, 38 calon memperolehi semua A bagi lima mata pelajaran manakala 19 calon memperolehi 4A daripada empat mata pelajaran yang diduduki.Sebanyak 45 buah sekolah daripada 60 buah sekolah kerajaan di negeri itu berjaya mencapai keputusan kelulusan 100 peratus pada peperiksaan STPM 2021 manakala 15 sekolah lagi mencapai 91.67 peratus ke atas dan kebanyakannya adalah sekolah luar bandar. Pencapaian calon orang asli juga memberangsangkan apabila enam calon yang menduduki peperiksaan di SMK Tg Indera Petra 1 di Gua Musang menunjukkan peningkatan.


SWM Environment promosikan pelbagai program sempena Hari Kebangsaan 2022

MELAKA, 18 Ogos- Bersempena dengan Hari Kebangsaan tahun ini, SWM Environment mengadakan pelbagai program kebersihan bagi menyemarakkan lagi sambutan kemerdekaan.  Pengurus Besar Korporatnya, Mohd Noorlisam Mohd Nordin berkata, di Melaka, pihaknya akan menjelajah di tujuh lokasi yang melibatkan sekolah, universiti dan kawasan pelancongan di negeri itu bagi mempromosikan penjagaan kebersihan selain aktiviti kibaran Jalur Gemilang yang dipasang di jentera mereka.

(Pengurus Besar Korporat SWM Environment  Mohd Noorlisam Mohd Nordin)

"Jadi antara pengisian yang kita telah rancang menerusi jelajah kemerdekaan kali ini adalah program sesi taklimat pendidikan ataupun kesedaran awam tentang kebersihan dan juga Program Kitar Semula yang dilaksanakan oleh SWM Environment.

"Kita juga melaksanakan kutipan barang-barang terpakai dan mengadakan ceramah kemerdekaan serta mengadakan aktiviti bergotong royong dan menandatangani placard khas jelajah merdeka dan juga sesi penghargaan rakan aktif kitar semula," katanya selepas merasmikan program Jelajah Merdeka SWM Environment Semarakkan Sambutan Hari Kebangsaan ke – 65 di Sekolah Menengah Munshi Abdullah, Batu Berendam, di sini. Katanya, pelbagai pengisian di rangka syarikat konsesi itu di setiap lokasi jelajah mereka. Mengulas lanjut katanya, beliau turut menyasarkan peningkatan sebanyak 20 ke 30 peratus bagi kutipan kitar semula menerusi program ini berbanding kutipan di hari biasa.


BN sasar 20 daripada 26 kerusi Parlimen di Johor

JOHOR BAHRU, 18 Ogos- Barisan Nasional (BN) menyasarkan 20 daripada 26 kerusi Parlimen di Johor menyumbang untuk memastikan kemenangan parti itu dalam Pilihan Raya Umum ke -15 (PRU15) akan datang.  Sasaran itu selepas melihat kemenangan BN semasa PRU Dewan Negeri Johor 12 Mac lalu.  Bagaimanapun menurut Timbalan Pengerusi BN, Datuk Seri Mohamad Hasan, persiapan BN Johor perlu lebih kuat dan mantap kerana PRU15 kali ini perlu dihadapi tanpa bantuan jentera negeri-negeri lain.

(Timbalan Pengerusi BN, Datuk Seri Mohamad Hasan)

"Pilihan raya negeri tempoh hari keluarga bn khususnya UMNO seluruh negara turun membantu, tapi kali ini pilihan raya umum negeri-negeri atau parlimen masing-masing perlu mengurus pilhan raya mereka bersendirian," katanya selepas Mesyuarat Jawatankuasa Penyelaras BN Johor di Bangunan Perhubungan UMNO Johor di sini.  Johor adalah negeri ke-8 mesyuarat berkenaan.  Jelas Datuk Seri Mohamad, jentera BN di kelapan-lapan negeri berkenaan sudah bersedia, namun masih ada beberapa kekurangan yang perlu di isi, dan perlu diselaraskan dengan pandangan ibu pejabat BN. Tambahnya, calon-calon yang bakal bertanding adalah calon yang diyakini boleh menang di kerusi dipertandingkan.  Sementara itu, BN sedang meneliti dan memperhalusi permohonan enam parti politik termasuk Parti Bangsa Malaysia yang mahu menyertai komponen BN. Keputusan akan dibuat selepas mendengar pandangan parti-parti komponen lain dalam BN.


MARC organisasi pengurusan kolektif mewakili karya sastera, seni, imej dan ilustrasi

KUALA LUMPUR, 18 Ogos- Reprographic Rights Centre Malaysia Berhad (MARC) secara rasmi diumum menjadi badan pengurusan kolektif yang diiktiraf oleh kerajaan untuk menjalankan aktiviti kutipan royalti mewakili penulis, penerbit dan pelukis di dalam industri percetakan dan penerbitan di Malaysia.MARC merupakan pengurusan kolektif yang diisytihar oleh Perbadanan Harta Intelek Malaysia (MyIPO) yang diberi kuasa mengutip royalti karya sastera, seni, imej dan ilustrasi serta mengeluarkan lesen penggunaan tersebut bagi pengguna di Malaysia.Menurut Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid, MARC berfungsi untuk memantau penggunaan semula karya cetak dan digital di seluruh negara termasuk di sekolah, universiti, perpustakaan dan pusat cetakan, dengan kerjasama entiti kerajaan yang berkaitan seperti Kementerian Pendidikan Malaysia (KPM) dan Kementerian Pengajian Tinggi (KPT) seterusnya mengutip royalti sebelum ia diagihkan kepada pemilik harta intelek tersebut.

(Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid ketika sidang media di sini)

MARC dianggotai bersama oleh Persatuan Penerbit Buku Malaysia (MABOPA), Persatuan Penulis Nasional Malaysia (PENA), Majlis Penerbitan Ilmiah Malaysia (MAPIM), Persatuan Aktivis Komik Malaysia (PEKOMIK), dan Persatuan Buku Gambar Kanak-Kanak Malaysia (MYCPB).Kementerian Perdagangan Dalam Negeri dan Hal Ehwal Pengguna (KPDNHEP) Penubuhan dan pengiktiran MARC sebagai organisasi pengurusan kolektif antara lain akan memberi manfaat kepada ahli-ahlinya dalam menguruskan hak royalti di samping menjaga kebajikan mereka dalam industri percetakan dan penerbitan karya-karya sastera, seni, imej dan ilustrasi.Rosol sebelum itu merasmikan Seminar Kebangsaan bertajuk “Managing Copyright in Malaysia Education” di sebuah hotel di ibu negara.Seminar ini antara lain adalah bagi mengumpulkan mereka yang terlibat dalam bidang pendidikan dan pengajian tinggi dalam membincangkan kepentingan hak harta intelek di dalam industri imej dan percetakan (reprografik) di Malaysia.Seminar ini juga adalah medan dan peluang terbaik bagi peserta untuk mendapatkan maklumat berkaitan perkembangan terkini hak reprografik antarabangsa dan perkembangan dalam negara.Hadir sama Ketua Pengarah MyIPO, Abdul Haris Lakar dan Pengerusi merangkap Pengarah Urusan MARC, Ahmad Hussain Tajuddin.


KPM dan KDN kerjasama dalam Program Sekolahku Sejahtera

PUTRAJAYA, 18 Ogos- Dalam usaha memastikan persekitaran sekolah selamat serta bebas masalah disiplin dan aktiviti jenayah, Kementerian Pendidikan Malaysia (KPM) melancarkan Program Sekolahku Sejahtera: Sepakat dan Selamat serta Portal Aduan Buli.Ia dilaksanakan dengan kerjasama Kementerian Dalam Negeri (KDN) melibatkan Polis Diraja Malaysia (PDRM) dan Agensi AntiDadah Kebangsaan (AADK).

(Menteri Kanan Pendidikan, Datuk Dr. Mohd Radzi Md. Jidin dan Menteri Dalam Negeri, Datuk Seri Hamzah Zainudin melancarkan Program Sekolahku Sejahtera: Sepakat dan Selamat serta Portal Aduan Buli)

Menurut Menteri Kanan Pendidikan, Datuk Dr. Mohd Radzi Md. Jidin, inisiatif itu antara usaha kerajaan menangani permasalahan disiplin, salah laku murid serta mengenal pasti murid yang mencuba bahan terlarang. "Pelibatan pihak polis dengan sekolah adalah melalui Pegawai Perhubungan Sekolah (PPS) di semua sekolah KPM manakala pihak AADK terlibat secara langsung dalam melaksanakan ujian saringan urin dan program-program pencegahan penyalahgunaan bahan dan dadah."Mesej kita, kita sedang usahakan menjadikan sekolah ni tenpat yang selamat dalam kita berusaha ni adalah paling penting untuk kita semua bersatu dan bersepakat bekerjasama membentuk keadaan dimana semua pihak apabila datang ke sekolah dapat merasakan bahawa sekolah ini adalah satu institusi yang selamat insya-Allah," katanya selepas menyempurnakan majlis pelancaran program tersebut bersama Menteri Dalam Negeri, Datuk Seri Hamzah Zainudin di Putrajaya.Tambah Datuk Dr. Radzi, portal aduan buli yang dilancarkan tersebut telah mula dibuka untuk sebarang aduan.Pihaknya juga akan mengambil tindakan segera atas setiap aduan yang diterima dan bekerjsama dengan pihak polis untuk kes-kes berkaitan sekiranya perlu.


NHMS, sasar golongan wanita, ibu dan kanak-kanak

KUALA LUMPUR, 18 Ogos- Institut Kesihatan Umum sedang melakukan Tinjauan Kebangsaan Kesihatan dan Morbiditi (NHMS) terhadap tiga golongan sasar membabitkan wanita, ibu dan kanak-kanak.Menurut Pakar Perubatan Awam, Dr Mohd Shaiful Azlan Kassim, sebanyak 70 pasukan yang terpilih dari Kementerian Kesihatan Malaysia (KKM) akan melakukan tinjauan tersebut.

(Pakar Perubatan Awam, Dr Mohd Shaiful Azlan Kassim)

"Setiap pasukan akan terdiri daripada seorang jururawat, dua penemuramah daripada penolong penyelidik yang ini adalah pegawai kontrak lantikan kita dan mereka setiap 70 kumpulan ini akan diselia oleh pegawai teknikal ataupun pegawai tetap daripada institut kesihatan umum dan juga lantikan daripada Jabatan Kesihatan Negeri.

"Mereka terdiri daripada pakar perubatan kesihatan awam, iaitu penyelia jururawat, pegawai perubatan, dan ada juga daripada pegawai kesihatan persekitaran," katanya pada program Selamat Pagi Malaysia di Angkasapuri.Tambah beliau, tinjauan yang dilakukan dari rumah ke rumah yang terpilih tersebut sedang dilaksanakan di seluruh Malaysia bermula pada 9 Ogos lalu dan akan berakhir pada 31 Oktober ini.NHMS dilakukan bagi mendapatkan status terkini mengenai tahap kesihatan wanita, ibu dan kanak-kanak.

(Dr Mohd Shaiful Azlan Kassim, pada program Selamat Pagi Malaysia hari ini di sini)


1,100 anggota polis bertugas pada Hari Kebangsaan 2022

KUALA LUMPUR, 18 Ogos- Seramai 1,100 anggota polis akan bertugas pada sambutan Hari Kebangsaan 2022 yang akan diadakan di Dataran Merdeka, ibu negara.Menurut Ketua Polis Daerah Dang Wangi, ACP Noor Dellhan Yahaya, ia bagi mengawal keselamatan dan trafik selain memastikan keselamatan dan ketenteraman orang ramai selamat.

(Ketua Polis Daerah Dang Wangi, ACP Noor Dellhan Yahaya)

"Konsep penugasan yang saya rangkakan ini adalah melibatkan 2 elemen utama iaitu elemen penugasan operational iaitu tugas jaga aman, kawalan keselamatan dan juga kawalan orang ramai. "Jadi ini melibatkan dengan aliran oang ramai, dan ia melibatkan jaga aman mengelakkan berlaku sebarang aktiviti jenayah ataupun perkara-perkara yang menyumbang kepada jenayah. "Dan satu lagi penugasan adalah tektikal, penugasan tektikal ini saya tidak akan je laskan secara terperinci kerana ia melibatkan dengan elemen-elemen kepakaran di dalam polis berdasarkan kepada unit-unit yang pakar dalam penugasan tertentu," katanya pada program Selamat Pagi Malaysia di Angkasapuri.Tambahnya, pihak polis turut dibantu dengan 112 kamera litar tetutup (CCTV) di sekitar kawasan Dataran Merdeka bagi memantau keselamatan termasuklah memudahkan pihaknya menerima arahan semasa dan input daripada lapangan.


Polis kesan lelaki gunting Jalur Gemilang

(Tangkap layar video tular di media sosial/Foto tular)

KUALA LUMPUR, 18 Ogos- Polis sedang mengesan seorang lelaki berhubung insiden menggunting Jalur Gemilang dipasang tepi jalan berhampiran Pusat Pelancongan Malaysia (MaTiC) di sini, selepas perbuatannya tular di media sosial aplikasi Tik Tok; dipercayai berlaku pada petang semalam.Ketua Polis Daerah Dang Wangi ACP Noor Dellhan Yahaya berkata bagaimanapun setakat ini, pihaknya belum menerima sebarang laporan mengenai kejadian itu.

(Ketua Polis Daerah Dang Wangi ACP Noor Dellhan Yahaya)

"Polis tidak menerima sebarang laporan setakat ini. Tindakan mengesan individu yang melakukan perkara itu sedang dijalankan," katanya.Rakaman video berdurasi 38 saat yang dimuat naik di Tik Tok menunjukkan lelaki berbaju merah dan memakai topi warna biru itu memegang gunting dan merosakkan beberapa kain bendera.Difahamkan, ada pengguna jalan raya yang melihat kejadian menegur perbuatannya namun dimarahi dan menurut pemilik akaun Tik Tok berkenaan, beliau telah menegur perbuatan lelaki itu tetapi tidak diendahkan selain khuatir akan keselamatan diri ekoran pelaku memegang gunting.


Bot terbalik, empat pemancing selamat

MERSING, 18 Ogos- Empat pemancing berdepan detik cemas apabila bot dinaiki terbalik berdekatan Pulau Tengah, Mersing, Johor dalam kejadian kira-kira pukul 5 petang semalam.Kesemua mereka yang sempat memakai jaket keselamatan berjaya berenang ke pulau berkenaan, sebelum diselamatkan Agensi Penguatkuasaan Maritim Malaysia, Zon Maritim Mersing. Pengarah Zon Maritim Mersing, Komander Maritim Khairul Nizam Misran berkata, pelancong di Pulau Tengah itu juga sempat membantu menarik bot mangsa ke kawasan pantai.

(Pemancing berjaya berenang ke pulau berdekatan selepas bos mereka terbalik)

Semua mangsa merupakan penduduk tempatan daerah Mersing dikenalpasti sebagai Faizal Dollah, 43 tahun, Mohamad Fairuz Daron, 35 tahun ,Mohd Rizal Hassan, 34, Mohamad Asyraf Ali, 33 tahun. Laporan awal mendapati bot dinaiki terbalik akibat cuaca buruk pada petang semalam. Mereka yang diselamatkan kemudiannya dibawa ke Jeti Maritim Malaysia Teluk Gading untuk pemeriksaan kesihatan. Pihak Maritim meminta orang awam menghentikan sementara aktiviti di laut sekiranya keadaan tidak mengizinkan selain mengutamakan keselamatan. Mereka juga dinasihatkan membawa Alat Pengesan Individu, PLB bagi memudahkan Maritim mengesan lokasi berlakunya kecemasan.


Mayat dua hanyut di Sungai Triang ditemukan

KUANTAN, 18 Ogos- Mayat remaja dan kanak-kanak lelaki yang dihanyutkan arus semasa mandi di Sungai Triang berhampiran Pasar Ayam Kerayong, Bera pada Selasa lepas, masing-masing ditemukan pada malam dan awal pagi tadi. Penolong Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Muhammad Nik Iqmal Shah Ismail, 15, ditemukan pada 10.30 malam, kira-kira 400 meter dari lokasi kejadian.

(Foto FB Bomba dan Penyelamat Negeri Pahang)

Mangsa kedua dilaporkan dijumpai oleh orang awam anggaran jarak 400 meter dari lokasi mangsa dikatakan terjatuh. Mayat Muhammad Danial Irsyad Norazlan, 11, pula dijumpai terapung pada 1.30 pagi.Mayat mangsa kemudiannya diserahkan kepada pihak polis untuk tindakan selanjutnya.Operasi pencarian berakhir dengan penemuan kesemua mangsa.Pada 3.30 petang Selasa, kedua-dua mangsa dipercayai telah dihanyutkan arus deras selepas terlepas daripada pelampung semasa mandi di sungai itu bersama beberapa rakan sekolah.


Sultan Nazrin lancar logo baharu MIM

(Sultan Nazrin Muizzuddin Shah berkenan melancarkan logo baharu Institut Pengurusan Malaysia (MIM). Turut berangkat ke majlis itu, Raja Permaisuri Perak, Tuanku Zara Salim)

KUALA LUMPUR, 18 Ogos- Sultan Perak, Sultan Nazrin Muizzuddin Shah berkenan melancarkan logo baharu Institut Pengurusan Malaysia (MIM).Ia dilangsungkan bersempena majlis Jamuan Malam Gala Diraja bagi memperingati ulang tahun ke-55 institut berkenaan.Turut berangkat ke majlis itu, Raja Permaisuri Perak, Tuanku Zara Salim.Sultan Nazrin dan Tuanku Zara kemudian diiringi oleh Presiden MIM, Tun Hanif Mohammed Omar, ke pameran yang mempaparkan video pendek sejarah dan kejayaan institut berkenaan.Tun Hanif, menerusi ucapannya berkata, logo baharu itu mewakili kestabilan insitut untuk kekal relevan dan berdaya tahan meskipun mengharungi krisis kewangan pada 1997 dan cabaran pandemik COVID-19.Beliau berkata, segi tiga pada logo baharu itu ialah angka geometri melambangkan kekuatan dengan garisan ringkas namun jelas menghala ke atas untuk menumpu pada mercu kerana institut itu bertujuan menuntut semula kedudukannya sebagai organisasi pengurusan terulung di Malaysia.

(Sultan Perak Sultan Nazrin Shah dan Raja Permaisuri Perak Tuanku Zara Salim menyertai Presiden Institut Pengurusan Malaysia Tun Hanif Mohammed Omar dalam sesi bergambar di Institut Pengurusan Malaysia (MIM) ) Majlis Makan Malam Gala Ulang Tahun Diraja ke-55 di The St Regis Kuala Lumpur)

"Seketika kita menghormati masa lalu dan meraikan masa kini, ia adalah untuk masa depan yang kita berusaha. Dan masa depan ini akan sentiasa membabitkan Institut memandang ke depan, sentiasa mencari cara yang lebih baik untuk memenuhi keperluan pengurus."Saya menantikan masa depan di mana MIM terus menikmati sokongan kementerian dan pemain industri berkaitan. Saya yakin, ia juga akan menjadi masa depan di mana organisasi terus memainkan peranan positif dalam pembangunan bakat negara," katanya.Pada majlis tersebut, Hanif turut mempersembahkan buku mewah 'Coffee Table Book' Ulang Tahun ke-55 MIM kepada Sultan Nazrin


(Datuk Seri M.Saravanan dalam sidang media di Wisma Pembangunan Sumber Manusia Berhad)

KUALA LUMPUR, 17 Ogos- Cadangan memperluas Skim Keselamatan Sosial Suri Rumah (SKSSR) kepada golongan suami yang menjadi 'suri rumah' perlu dikaji secara mendalam.Menteri Sumber Manusia, Datuk Seri M.Saravanan berkata keperluan pelaksanaannya perlu dikenal pasti, mengambil kira keseluruhan budaya dan gaya hidup masyarakat di negara ini.Beliau dalam pada itu menggalakkan golongan agar membuat caruman untuk isteri masing-masing bawah Pertubuhan Keselamatan Sosial (PERKESO).Ini bagi memastikan suri rumah dapat menikmati manfaat jaringan keselamatan khususnya bagi menampung pembiayaan kos kesihatan terutama untuk rawatan penyakit kronik."Cuba bayangkan mereka khususnya wanita yang tak bekerja, tiada jaringan keselamatan, khususnya daripada golongan B40. Maka ini adalah satu program yang cukup penting untuk semua wanita khususnya suri rumah tangga yang tiada sebarang jaringan keselamatan dari segi sumbangan walaupun saya kata ini adalah secara sukarela."Saya merayu kepada kaum bapa atau pun suami pencaruman bukanlah begitu tinggi sangat, hanya RM10 sebulan sahaja. Maka saya percaya inilah waktu dan masanya suami menunjukkan keprihatinan dan kesayangan terhadap isteri," katanya dalam sidang media di Wisma Pembangunan Sumber Manusia Berhad di sini.Bagi suami yang sudah mencarum dalam skim itu namun gagal meneruskan caruman tanpa alasan kukuh, mereka boleh dikenakan denda RM10,000. Kelonggaran atau pengecualian hanya diberi kepada suami yang hilang kemampuan misalnya hilang punca pendapatan, bercerai atau sebab lain yang boleh dipertimbangkan, dengan memohon kepada PERKESO dalam tempoh 60 hari.

(Kerajaan kaji cadangan perluas SKSSR kepada 'suri rumah lelaki')


Wanita berihram lelaki cemar kesucian Tanah Suci

(Datuk Ahmad Marzuk ditemu bual selepas menyaksikan majlis Menandatangani Perjanjian Kerjasama Program iTEKAD antara CIMB Islamic Bank dengan Yayasan Wakaf Malaysia dan Yayasan Belia Malaysia)

KUALA LUMPUR, 17 Ogos- Jabatan Kemajuan Islam Malaysia (JAKIM) sedang bekerjasama dengan agensi-agensi berkaitan untuk mengambil tindakan sewajarnya terhadap wanita yang memakai ihram lelaki ketika mengerjakan umrah.  Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata sememangnya wanita tersebut berbuat dosa kepada diri sendiri, namun dalam konteks lebih besar, dia telah menghina agama Islam dan mencemar kesucian Tanah Haram.  "Yang itu sudah dalam pemakluman pihak berkuasa. Kalau ia melibatkan negeri kita serah kepada pihak berkuasa agama, kalau melibatkan wilayah kita JAWI dan agensi agama bawah kita melibatkan sudut penguatkuasaan akan mengambil tindakan."Apa pun yang melakukan kesalahan ini sangat serius dan saya pasti dia tidak akan terlepas daripafa tindakan. Itu dalam konteks umum bukan sahaja menghina Islam di negara kita bahkan menghina tempat suci umat Islam itu sendiri," kata Ahmad Marzuk selepas menyaksikan majlis Menandatangani Perjanjian Kerjasama Program iTEKAD antara CIMB Islamic Bank dengan Yayasan Wakaf Malaysia (YWM) dan Yayasan Belia Malaysia di sini.Dalam majlis tersebut, seramai 50 orang asnaf dipilih untuk diberikan wakaf berbentuk motosikal yang akan digunakan mereka untuk bekerja sebagai penghantar makanan.

(Datuk Ahmad Marzuk selepas menyaksikan majlis Menandatangani Perjanjian Kerjasama Program iTEKAD antara CIMB Islamic Bank dengan YWM dan Yayasan Belia Malaysia)

Sementara itu, CIMB Islamic dan YWM komited menyumbangk dana wakaf berjumlah RM300,000 sebagai dana pemula untuk program ini melalui pengaplikasian konsep Wakaf Muaqqat iaitu Wakaf Bertempoh.  Mengenai Rang Undang-undang (RUU) 355, Ahmad Marzuk memberitahu bahawa pihaknya masih menunggu memorandum Jemaah Menteri untuk mendapatkan kelulusan dasar sebelum tindakan seterusnya diambil.


KPDNHEP siasat peniaga nasi ayam, nasi itik tular

KUALA LUMPUR, 17 Ogos- Siasatan lanjut akan dijalankan Kementerian Perdagangan Dalam Negeri dan Hal Ehwal Pengguna (KPDNHEP) berhubung isu peniaga gerai nasi ayam dan nasi itik yang tular, baru-baru ini.Mereka didakwa mengambil bekalan makanan dari kedai bukan Islam di Pulau Pinang.Timbalan Menteri KPDNHEP, Datuk Rosol Wahid berkata pihaknya akan mengambil tindakan tegas terhadap peniaga terbabit jika terbukti berlaku sebarang kesalahan di bawah bidang kuasa kementerian."Kita akan mengadakan siasatan yang lebih terperinci untuk melihat berkenaan aduan tersebut, jadi tunggulah apa keputusannya nanti."Dengan kerjasama Jakim dan badan berkaitan untuk pastikan apa yang ditular itu ada kebenarannya ataupun tidak ada kebenarannya, jadi kita akan mengambil tindakan tegas jika ianya menyalahi akta atau peraturan yang ada di kementerian kita," katanya.Beliau menjelaskan demikian selepas merasmikan kempen 'Kopi Merdeka' oleh Tealive, di sini hari ini.

Dalam pada itu, KPDNHEP akan turut bekerjasama dengan Jabatan Kemajuan Islam Malaysia (Jakim) berhubung status halal makanan yang dijual peniaga berkenaan.Sebelum ini, tular video memaparkan dua lelaki melayu mendapatkan bekalan nasi ayam dan nasi itik daripada restoran bukan Islam di Paya Terubong, Pulau Pinang untuk dijual kepada pelanggan di gerai mereka di Sungai Ara.


Skandal LCS: Cadangan penubuhan RCI telah dibentang kepada Kabinet

(Datuk Seri Hishammuddin sidang media selepas melancarkan kibar Jalur Gemilang bersempena sambutan bulan kebangsaan peringkat Kementerian Pertahanan)

KUALA LUMPUR, 17 Ogos- Cadangan penubuhan Suruhanjaya Siasatan Diraja (RCI) untuk menyiasat skandal pembelian enam kapal tempur pesisir (LCS) milik Tentera Laut Diraja Malaysia (TLDM) sudah dibentangkan ke peringkat Kabinet, hari ini.Menteri Kanan Pertahanan, Datuk Seri Hishammuddin Tun Hussein berkata keputusan penubuhan RCI bergantung pada hasil perbincangan dalam Jemaah Menteri itu."Apa yang dibincangkan dalam Kabinet masih dibincang dan apabila sudah selesai berbincang dan dapat pendirian yang jelas untuk mendapatkan pandangannya."Sebab itulah saya harap bahawa jangan fikir isu RCI sahaja kerana kertas-kertas laporan yang telah diumum dalam proses pengubahan status untuk melihat ke hadapan projek ini sedang berjalan lancar sekarang," kata Hishammuddin dalam sidang media selepas melancarkan kibar Jalur Gemilang bersempena sambutan bulan kebangsaan peringkat Kementerian Pertahanan di sini.

(Cadangan penubuhan RCI telah dibentang kepada Kabinet)


Eksport ayam dipertimbang jika bekalan dalam negara tidak terjejas - Annuar

PUTRAJAYA, 17 Ogos- Kebenaran mengeksport ayam akan dipertimbang selepas bekalan dalam negara untuk rakyat tidak terjejas.Ia bagi memastikan harga bahan mentah itu dapat dikawal.Pengerusi Pasukan Jihad Tangani Inflasi, Tan Sri Annuar Musa turut menyatakan isu membabitkan pemberian subsidi kepada penternak bagi membolehkan ayam standard dijual pada harga siling runcit RM9.40 sekilogram di Semenanjung Malaysia juga akan diperhalusi."Jadi isunya kita tidak boleh tangani hanya soal eksport, kita kena tangani juga soal selama mana subsidi itu nak dikekalkan. "Kalau kita tiba-tiba terus membenarkan eksport dan pada masa yang sama ditamatkan subsidi maka harga ayam akan melambung sekali lagi," katanya.Beliau menyatakan demikian dalam sidang media, di sini hari ini.

Berkaitan kebenaran mengeksport ayam, Jabatan Perkhidmatan Veterinar telah mengemukakan beberapa syor.Annuar berkata keperluan ayam dalam negara adalah sebanyak 70 juta ekor sebulan atau kira-kira 2.2 juta ekor sehari.Walaupun ia melebihi keperluan ketika ini iaitu kira-kira 3.5 juta ekor, namun kerajaan hanya akan membenarkan eksport jika ia tidak menjejaskan keperluan domestik.Beliau turut mengarahkan Jabatan Perangkaan membuat kajian bagi menetapkan kos sebenar ayam di peringkat ladang.


JOHOR BAHRU, 17 Ogos- 18 keluarga yang terjejas akibat ribut di Flat Ros Merah, Taman Johor Jaya, Johor Bahru, Jumaat lalu dipindahkan sementara ke Projek Perumahan Rakyat (PPR) Pelangi Indah, menurut Exco Johor, Datuk Jafni Md Shukor. Semua kos biaya awal dan sewa hingga hujung tahun ini ditanggung sepenuhnya kerajaan Johor termasuk deposit sewa RM650, sewa bulanan RM250 serta bil meter masuk air dan eletrik berjumlah RM850.  Keluarga lain yang tidak berpindah ke PPR ini memilih untuk tinggal bersama saudara.  "Tetapi memang kita dah sediakan bajet yang sepatutnya, insya-Allah kita akan selesaikan. Kerajaan akan selesaikan pembaikan rumah tersebut dalam masa yang sama kita menjaga mereka mangsa-mangsa ribut tersebut," kata Jafni kepada pemberita selepas menyerahkan kunci rumah PPR kepada penduduk terjejas, di sini.

(18 keluarga terjejas ribut dipindahkan sementara ke PPR Pelangi Indah)

Tambahnya, proses baik pulih semua kerosakan dijangka siap dalam tempoh dua bulan.  Jumaat lalu, 85 penduduk daripada 22 keluarga dipindahkan ke pusat pemindahan sementara (PPS) Dewan Serba Guna Taman Johor Jaya selepas kediaman mereka rosak akibat ribut.  PPS berkenaan dijangka tutup minggu ini selepas semua urusan penduduk terjejas selesai.  "Makan semua cukup, banyak bantuan kami dapat, jadi hari ni kita dapat kunci rumah sementara selama 3 bulan, alhamdulillah semua baik," kata penerima kunci PPR, Muhamad Farhan Kassim."Harapan kita dapat tempat tinggallah, tak kira macam mana tempat tinggal pun, janji kita ada tempat tinggal," kata seorang lagi penerima kunci PPR yang hanya ingin dikenali sebagai Helda.


IPOH, 17 Ogos- Jabatan Ketua Pengarah Tanah & Galian (JKPTG) disaran mewujudkan satu kaedah baharu bagi mempercepat urusan pindah milik tanah pusaka.  Menteri Besar Perak, Datuk Seri Saarani Mohamad berkata langkah itu perlu memandangkan kebanyakan tanah terbiar yang terdapat di negeri ini tidak dapat dibangunkan kerana proses pindah milik masih belum selesai.  "Bila keadaan begitu walaupun ada beberapa agensi contoh Felcra, Risda, SADC atau Koperasi Risda, koperasi pekebun kecil hendak bangunkannya mereka berhadapan dengan masalah sebab tuan tanah telah meninggal dunia. Mereka tidak dapat buat perjanjian dengan tuan tanah untuk menandatangani."Sebab itulah kita hadapi kekangan kepada pembangunan tanah ini walaupun ada orang berminat nak buat kerana ada tanah terbiar yang belum selesai bicara kuasa," kata Saarani selepas merasmikan Majlis Amanat Cikgu Saarani, Program Wacana Perak Sejahtera 2030 dan Penyampaian Insentif Kecemerlangan Sukan Peringkat Antarabangsa di sini. Dalam majlis tersebut seramai 24 atlet kelahiran Perak menerima insentif dengan nilai keseluruhan RM41,400.

(Datuk Seri Saarani berkata JKPTG perlu wujud kaedah baharu, percepat urusan pindah milik tanah pusaka)


Pencarum LTAT mohon pengeluaran khas bermula 10 Oktober

KUALA LUMPUR, 17 Ogos- Pencarum Lembaga Tabung Angkatan Tentera (LTAT) kini boleh memohon pengeluaran khas berjumlah sehingga RM500 secara sekali keluar. Jelas Menteri Kanan Pertahanan, Datuk Seri Hishammuddin Tun Hussein, pengeluaran itu sebagai insentif membantu menangani beban kewangan para pencarum LTAT.  "Permohonan boleh dilbuat menerusi aplikasi MyWira mulai 10 Oktober hingga 10 Disember 2022. Pengeluaran Khas itu akan dilaksana bermula 19 hingga 23 Disember 2022," kata Hishammuddin ketika melancarkan program Kibar Jalur Gemilang bersempena sambutan Bulan Kebangsaan peringkat Kementerian Pertahanan di Wisma Pertahanan di sini. Dalam majlis sama, Yayasan LTAT turut menerima RM2 juta daripada lima syarikat sebagai dana tambahan bersempena sambutan Hari Pahlawan.  Antara yang memberikan sumbangan ialah syarikat Dhaya Maju Infrastucture Asia Sdn Bhd , Affin Bank Berhad dan Pharmaniaga Berhad.  Turut diadakan adalah Sambutan Jubli Emas Lembaga Tabung Angkatan Tentera, LTAT yang ke-50.

(Datuk Seri Hishammuddin ketika melancarkan kibar Jalur Gemilang sempena sambutan Bulan Kebangsaan peringkat Kementerian Pertahanan)


KPDNHEP siasat isu nasi ayam tiada sijil halal

KUALA LUMPUR , 17 Ogos- Kementerian Perdagangan Dalam Negeri dan Hal Ehwal Pengguna (KPDNHEP) sedang menjalankan siasatan lanjut berhubung dua gerai nasi ayam yang didakwa mengambil bekalan makanan itu dari restoran bukan Muslim seperti tular menerusi media sosial baru-baru ini. Timbalan Menteri berkenaan Datuk Rosol Wahid berkata siasatan terperinci dijalankan dengan kerjasama Jabatan Kemajuan Islam Malaysia (JAKIM) dan tindakan tegas akan diambil terhadap pihak yang didapati bersalah.Rosol berkata pihaknya telah menghubungi KPDNHEP Cawangan Pulau Pinang dan mendapati tiada kesalahan di premis berkenaan berdasarkan bidang kuasa di bawah kementerian itu. "Menjadi kesalahan apabila kedai itu ‘menulis’ makanan dijual di kedai halal namun produknya tidak halal. Bagaimanapun, kita akan lakukan siasatan lanjut bersama JAKIM berhubung isu berkenaan," katanya pada sidang media selepas menghadiri perasmian Kopi Merdeka Tealive di Pavilion di sini, hari ini. Tular menerusi media sosial video berdurasi dua minit 38 saat dua lelaki Melayu memasuki sebuah restoran bukan Muslim di Paya Terubong dipercayai untuk mengambil nasi ayam kononnya untuk dijual di gerai milik orang Melayu di Sungai Ara. Hasil siasatan Jabatan Hal Ehwal Agama Islam Pulau Pinang (JHEAIPP) bersama Bahagian Penguatkuasa KPDNHEP Pulau Pinang mendapati makanan itu dimasak di cawangan Persiaran Gurney sebelum dibawa untuk dijual di premis di Sungai Ara yang tidak memiliki Sijil Pengesahan Halal Malaysia (SPHM).

Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid

Berita berkaitanDua gerai nasi ayam tular tiada sijil halal

Rosol menasihati pengguna agar peka dalam memperoleh produk halal dengan melakukan pemeriksaan terhadap ketersediaan sijil halal dan kebersihan premis sebelum melakukan pembelian. Dalam pada itu, Rosol menyeru para peniaga menurunkan harga jualan makanan memandangkan harga ayam kembali stabil. "Sudah tidak ada alasan untuk mereka (peniaga) kekalkan harga lama tetapi sehingga hari ini kita dapati mereka amat degil untuk menurunkan harga tersebut. Jadi kita telah cari jalan dan periksa, mungkin ada pencatutan dan sebagainya," katanya. -BERNAMA


Keputusan membenarkan eksport semula ayam diputuskan kabinet hari ini - Rosol

KUALA LUMPUR, 17 Ogos - Keputusan sama ada membenarkan semula penternak mengeksport ayam atau sebaliknya, akan dimuktamadkan dalam mesyuarat kabinet hari ini.Ini selepas pembekuan eksport produk itu yang berkuatkuasa sejak 1 Jun lalu.Menurut Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid perkara tersebut telah dibincangkan bersama Kementerian Pertanian dan Industri Makanan (MAFI) semalam.

" Semalam kita telah adakan mesyuarat bersama MAFI untuk berbincang hal tersebut, hari ini kabinet akan buat keputusan sama ada lambakan ayam tersebut membolehkan kita eksport atau tidak dan keputusannya kita tunggu dari mesyuarat kabinet hari ini," katanya dalam sidang media selepas merasmikan kempen "kopi merdeka" di ibu negara. Tambah beliau beberapa langkah jangka pendek akan diputuskan melalui keputusan mesyuarat tersebut berhubung isu bekalan dan harga ayam.Sebelum ini, kerajaan menghentikan eksport ayam sebanyak 3.6 juta ekor sebulan, sehingga harga dan pengeluaran ayam untuk kegunaan domestik kembali stabil.Dalam pada itu, beliau turut mengakui bahawa kementerian turut berdepan masalah harga makanan yang masih tinggi biarpun harga bekalan ayam sudah stabil.Jelas beliau pihaknya sedang berusaha mencari jalan penyelesaian bagi mengatasi masalah tersebut yang disiasat dibawah Akta Kawalan Harga dan Anti Pencatutan (AKHAP) 2011.


Tiada bukti kukuh buli akibatkan kematian PPS

PUTRAJAYA, 17 Ogos - Tiada bukti kukuh bagi mengaitkan insiden kematian seorang Pegawai Perubatan Siswazah (PPS) di Hospital Pulau Pinang dengan unsur buli di tempat kerja.Perkara tersebut disahkan Pasukan Petugas Khas Bagi Penambahbaikan Budaya Kerja Perkhidmatan Kesihatan (HWCITF).Ia berdasarkan dapatan analisis terhadap Laporan Pengesanan dan Pengesahan oleh Unit Integriti Kementerian Kesihatan.Pengerusinya, Profesor Datuk Dr Siti Hamisah Tapsir berkata pasukan itu mengekalkan pandangan tersebut selagi tiada maklumat tambahan berkaitan insiden kematian berkenaan daripada polis.

"Melalui sesi pertemuan dengan hospital Pulau Pinang dan ketika ini kami masih belum mendapat laporan terkini dari PDRM jadi ia masih dalam siasatan."Apa yang kami dapati yang pertama adalah laporan yang telah dikeluarkan oleh unit intergriti yang mana mereka telah bekerjasama tidak silap saya antara anggota unit intergiti ada juga mereka di kalangan SPRM jadi siasatan telah dibuat mengikut SOP yang ditetapkan," katanya dalam taklimat khas bersama media, di sini.Sebelum ini, media melaporkan seorang pegawai perubatan siswazah yang baharu ditempatkan di HPP maut, selepas dikatakan terjatuh dari tingkat 23 sebuah apartment di Jalan Datuk Keramat, George Town 17 April lalu. Mangsa dilaporkan baru ditempatkan di HPP pada 4 April lalu.HWCITF ditubuhkan pada 13 Mei lepas susulan insiden kematian Pegawai Perubatan Siswazah (PPS) tersebut.

Juga, susulan aduan diterima berkaitan kejadian buli serta masalah tekanan mental yang dihadapi bukan sahaja oleh PPS malah kakitangan perkhidmatan kesihatan di seluruh negara.Tambah Datuk Dr Siti Hamisah, berdasarkan kaji selidik, 60 peratus daripada 110,411 responden terdiri daripada kakitangan Kementerian Kesihatan menyatakan, budaya kerja di kementerian berkenaan adalah positif.Ini terutamanya berkaitan, penjagaan pesakit, komuniti dan kerja berpasukan."Insiden 'burnout' (lesu upaya) dan buli serta budaya kerja kurang sihat dapat disahkan berlaku di KKM, namun pada tahap yang berbeza dan bukanlah di semua fasiliti kesihatan KKM."Didapati budaya buli tidak hanya berlaku dalam kalangan Pegawai Perubatan Siswazah, malah berlaku merentasi semua peringkat warga kerja KKM secara langsung atau tidak langsung."Antara faktor penyumbang ialah kekurangan kecekapan, kemahiran dan tahap kesediaan untuk melaksanakan tugasan yang diamanahkan," katanya.


Terengganu sedia buka pintu kepada pelabur dalam industri akuakultur

SETIU, 17 Ogos - Kerajaan negeri Terengganu bersedia untuk berganding bahu dan bekerjasama dengan mana-mana pihak demi memajukan industri akuakultur di negeri itu.Malah turut bersedia untuk membuka ruang kepada mana-mana syarikat swasta dengan pelaburan berskala besar mahupun sederhana.Pengerusi Pertanian, Industri Makanan, Perladangan, Komoditi dan Pembangunan Luar Bandar Negeri Terengganu, Dr Azman Ibrahim berkata bentuk muka bumi Terengganu sememangnya memberi kelebihan kerana mempunyai kawasan yang sesuai bagi menjalankan industri tersebut.

"Kerana sememangnya dari segi geografi negeri Terengganu ini kita mempunyai banyak kawasan-kawasan yang semulajadinya sesuai untuk industri akuakultur terutamanya akuakultur air payau atau air masin seperti yang ada di daerah Setiu. "Tambahan pula daerah Setiu kita telah mengisytiharkan sebagai gedung pengeluaran makanan negeri Terengganu dengan 18 projek sedang berjalan bernilai lebih RM700 juta," katanya ketika ditemui selepas mengadakan lawatan kerja ke Ladang Akuakultur Ternakan Udang Bersepadu i-Sharp yang diusahakan syarikat Blue Archipelago Berhad, anak syarikat di bawah Khazanah Nasional Berhad, di sini. Ladang Akuakultur Ternakan Udang Bersepadu i-Sharp, di Kampung Nyatoh, Setiu merupakan kawasan terbesar penternakan udang di Terengganu yang mempunyai lebih 200 buah kolam air masin yang menempatkan spesis udang putih dan udang harimau.  Menerusi data dikeluarkan Jabatan Perikanan Negeri, pengeluaran udang putih di Terengganu pada tahun 2021 mencatatkan jumlah sebanyak 2,077 tan metrik dengan nilaian RM48 juta melibatkan tiga pengusaha.


Penubuhan CDERT KELANTANfm, siap siaga hadapi monsun timur laut

KOTA BHARU, 17 Ogos - Pelbagai inisiatif dilakukan Angkatan Pertahanan Awam Malaysia (APM) Kelantan bagi menghadapi musim monsun timur laut di negeri itu.Antaranya dengan mengadakan kerjasama bersama RTM Kelantan bagi menubuhkan Pasukan Sukarelawan Tindak Balas Kecemasan Pertahanan Awam (CDERT) KELANTANfm.Pengarah APM Kelantan , Kolonel (PA) Mohd Adzhar Mujab berkata penubuhan CDERT KELANTANfm bertujuan bagi memberi liputan sahih berkenaan bencana yang berlaku di negeri itu selain menjadi barisan hadapan jika berlaku kecemasan di dalam jabatan berkenaan.

"Kerjasama ini akan diteruskan untuk memastikan berita atau maklumat daripada lapangan disampaikan terus melalui jawatankuasa tertentu disampaikan kepada pihak pihak RTM dan RTM akan sampaikan kepada orang awam," katanya kepada RTM selepas majlis Pelancaran Rasmi Logo CDERT KELANTANfm di Auditorium Titian Murni, di sini.Dalam pada itu, Pengarah RTM Kelantan, Leftenan Kolonel Bersekutu (PA), Wan Azhan Wan Hamat berkata RTM Kelantan akan mengorak langkah bagi menjalin kerjasama padu dan erat demi kebaikan kedua dua jabatan.

"Saya percaya perkara ini dapat memberikan situasi menang menang yang mana seperti biasa kita tahu Kelantan setiap hujung tahun akan ada kejadian banjir dan ini yang perlu diwujudkan kerjasama," katanya.


Cuaca panas, harga telur ayam di China meningkat 30%

Beijing, 17 Ogos- Suhu panas melampau di timur China telah menyebabkan harga telur ayam naik kerana ayam bertelur lebih sedikit pada musim panas berbanding biasa, lapor media tempatan.Menurut saintis, cuaca ekstrem disebabkan perubahan iklim menyebabkan keadaan bertambah sukar apabila suhu meningkat yang turut memberi kesan kepada ekonomi dan masyarakat di seluruh dunia.Balai cerap kebangsaan telah mengeluarkan amaran merah pada Isnin berikutan beberapa bandar utama di China telah merekodkan hari terpanas sepanjang tahun ini.Lapor Hefei Evening News, "Hefei mencatatkan rekod 14 hari suhu melebihi 38 darjah Celsius."Menurut laporan Jianghuai Morning News pada minggu lalu, petani di bandar Hefei, melaporkan penurunan dalam pengeluaran telur kerana cuaca panas, beberapa kemudahan seperti sistem penyejukan untuk ayam juga telah dipasang.Pengurangan bekalan di beberapa wilayah menyebabkan harga telur melonjak.

(Seorang pelanggan membeli-belah sayur-sayuran di sebuah pasar raya di Fuyang di wilayah Anhui timur China pada 10 Ogos 2022/AFP)

Di Hefei, ibu kota wilayah Anhui, harga telur meningkat sekitar 30%, dan peningkatan harga tersebut juga berlaku di bandar Hangzhou dan Hai'an.Menurut Jabatan Pertanian AS, suhu yang melampau juga boleh memburukkan lagi produktiviti haiwan, termasuk telur dan susu.Selain menjejaskan ladang ayam, gelombang haba juga telah memaksa catuan bekalan elektrik di Sichuan dalam menghadapi permintaan yang tinggi.Penggunaan bekalan elektrik di Wilayah Zhejiang, Jiangsu dan Anhui juga disekat berikutan kebergantungannya dari barat China. Menurut agensi berita rasmi Xinhua, Wilayah Jiangxi di timur China, berada dalam kemarau yang teruk, mengakibatkan 11,000 orang mengalami kesukaran mendapatkan air minuman manakala lebih 140,000 hektar tanaman rosak. -AFP


KUALA LUMPUR, 17 Ogos - Pemilik kelab komedi Crackhouse disenarai hitam seumur hidup daripada mendaftarkan lesen perniagaan di mana-mana premis di ibu negara.Timbalan Menteri Wilayah Persekutuan, Datuk Seri Jalaluddin Alias berkata Jawatankuasa Pelesenan Dewan Bandaraya Kuala Lumpur (DBKL) bermesyuarat pada 29 Julai lalu dan bersetuju membatalkan lesen perniagaan kelab komedi berkenaan berkuat kuasa 30 Julai lalu.Beliau berkata individu berkenaan tidak lagi boleh mendapatkan lesen perniagaan untuk berniaga di ibu kota walaupun menggunakan nama syarikat berlainan atau perniagaan berbeza.

"Kami (DBKL) sedang memantau beberapa kelab seumpama itu di sekitar ibu negara dan tindakan tegas akan dikenakan terhadap mereka yang ingkar (syarat lesen)," katanya dalam sidang media selepas operasi bersepadu di Pasar Borong Kuala Lumpur, di sini hari ini.Pada 10 Julai lalu, Jalaluddin memberitahu premis beroperasi di pinggir bandar Taman Tun Dr Ismail (TTDI) itu beroperasi tanpa lesen yang betul kerana ia hanya mempunyai lesen restoran dan tiada lesen hiburan.Terdahulu, operasi kelab tersebut digantung sementara susulan satu klip video tular dipercayai menghina agama Islam.Pengasas dan pemilik bersama kelab berkenaan Mohamad Rizal Johan Van Geyzel, 39, turut didakwa di Mahkamah Sesyen Kuala Lumpur atas tiga tuduhan memuat naik video di tiga platform media sosialnya yang menyentuh isu sensitiviti perkauman pada 22 Julai lepas.-BERNAMA


Anggota JPJ cawangan Muar didakwa terima rasuah RM27,600

JOHOR BAHRU, 17 Ogos - Anggota Jabatan Pengangkutan Jalan (JPJ) cawangan Muar dihadapkan ke Mahkamah Sesyen di sini, hari ini atas empat pertuduhan menerima rasuah berjumlah RM27,600 sejak 2016 hingga 2019.Tertuduh, Ahmad Jamil Md Rasu, 40, bagaimanapun mengaku tidak bersalah bagi semua pertuduhan dihadapinya selepas dibaca jurubahasa mahkamah di hadapan Hakim Datuk Ahmad Kamal Arifin Ismail.

Mengikut kertas pertuduhan, lelaki itu yang juga pembantu penguat kuasa JPJ Cawangan Muar didakwa menerima suapan wang RM6,000 pada 26 Januari hingga 25 Disember 2016 dan RM7,600 pada 30 Januari hingga 23 Disember 2017.  RM11,000 pula diterima pada 27 Januari hingga 26 Disember 2018 manakala RM3,000 pada 27 Januari hingga 24 Mac 2019. Hakim, Datuk Ahmad Kamal Arifin Ismail membenarkan tertuduh diikat jamin RM6,000 dengan seorang penjamin warga negara, serta perlu menyerahkan passport, dan melaporkan diri kepada pejabat Suruhanjaya Pencegahan Rasuah Malaysia (SPRM) Melaka, setiap bulan.  Tertuduh tidak diwakili peguam, manakala kes dikendali Timbalan Pendakwa Raya SPRM, Irwan Shah Abdul Samat mengikut Seksyen 17 (A) Akta SPRM 2009.  Kes ditetapkan untuk sebutan semula bagi serahan dokumen dan lantikan peguam pada 20 September depan.


Dua gerai nasi ayam tular tiada sijil halal

GEORGE TOWN, 17 Ogos- Jabatan Hal Ehwal Agama Islam Pulau Pinang (JHEAIPP) mendapati sebuah gerai makanan di Sungai Ara, dekat sini, yang tular berhubung dakwaan seorang peniaga Muslim mengambil bekalan nasi ayam dan itik daripada restoran bukan Islam, tidak memiliki Sijil Pengesahan Halal Malaysia (SPHM).Pemangku Pengarah JHEAIPP, Mohd Hanif Omar @ Wahab berkata, pemeriksaan pihaknya di satu lagi cawangan gerai itu di pusat beli-belah di Persiaran Gurney di sini, juga tidak memiliki SPHM.Katanya, gerai di Sungai Ara tidak dibuka dan cawangannya di Persiaran Gurney beroperasi.Hasil siasatan JHEAIPP bersama Bahagian Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang mendapati makanan dimasak di cawangan Persiaran Gurney turut dibawa untuk dijual di gerai Sungai Ara.Mohd Hanif berkata pihaknya telah menasihati dua lelaki yang merupakan pemilik gerai berkenaan memohon SPHM daripada JHEAIPP.Katanya, siasatan terhadap restoran nasi ayam dan itik bukan Islam di Paya Terubong juga tidak memiliki SPHM.

(Tangkap layar menunjukkan peniaga kedai nasi ayam, itik di Sungai Ara menghantar perkakasan bahan makanan yang digunakan mereka di sebuah premis bukan Islam di Paya Terubong)

"Pemilik gerai di Sungai Ara dan cawangan di Persiaran Gurney hanya menghantar makanan yang tidak habis dijual ke restoran Paya Terubong untuk diberi makan kepada anjing peliharaan pemilik premis berkenaan dan membasuh bekas-bekas serta peralatan makanan di sana,''katanya.Sejak beberapa hari lalu, tular video berdurasi dua minit 38 saat berhubung dua lelaki Melayu dilihat memasuki sebuah restoran bukan Islam di Paya Terubong dipercayai untuk mengambil nasi ayam dan menjualnya di gerai milik orang Melayu di Sungai Ara.


Lima barang keperluan asas jenama COOP dijual lebih murah mulai Jumaat ini

SHAH ALAM, 17 Ogos- Kementerian Pembangunan Usahawan dan Koperasi akan melaksanakan jualan lima barangan keperluan asas dengan jenama COOP iaitu gula, minyak masak, tepung, beras dan ayam beku pada harga yang lebih murah berbanding harga pasaran mulai Jumaat ini.Menterinya Tan Sri Noh Omar berkata, pelancaran jualan itu akan disempurnakan oleh Perdana Menteri Datuk Seri Ismail Sabri Yaakob sempena dengan perasmian Jelajah Aspirasi Keluarga Malaysia (AKM) Negeri Selangor pada Jumaat.Penganjuran Jelajah AKM Negeri Selangor yang diterajui oleh kementerian itu akan diadakan selama tiga hari bermula Jumaat ini di Tapak Karnival, Perkarangan Stadium Shah Alam dari pukul 9.00 pagi hingga 9.00 malam.“Istimewanya AKM Negeri Selangor ini, kita akan beri manfaat kepada para usahawan dan rakyat dengan penganjuran jualan murah dan jualan 'happy hour' termasuk ayam yang akan dijual RM5 seekor serta pelbagai barangan keperluan lain seperti gula, minyak masak, beras, tepung, yang juga akan dijual lebih murah dari harga pasaran," katanya ketika menjadi tetamu di Ruang Bicara Bernama TV malam tadi. Beliau berkata usaha itu adalah selaras dengan permintaan Perdana Menteri yang mahu kementeriannya melalui Suruhanjaya Koperasi Malaysia, memainkan peranan dalam memerangi orang tengah dan membantu rakyat dengan menurunkan harga barangan keperluan. "Sepatutnya pada 1 September nanti baru kita akan lancarkan lima item (COOP) itu, tetapi Alhamdulillah hasil usaha para pegawai kementerian ini, pelancaran akan dapat dimulakan sewaktu Perdana Menteri melancarkan Jelajah AKM Negeri Selangor nanti," katanya.

Menteri Pembangunan Usahawan dan Koperasi, Tan Sri Noh Omar

Berita berkaitanBarangan jenama COOP mula dijual September, lebih murah hingga 25 peratus - Noh Omar

Beliau juga meminta kerjasama orang ramai untuk memantau harga barangan yang dijual di bawah jenama COOP itu, dan sekiranya lebih mahal daripada harga pasaran, mereka diminta untuk membuat membuat aduan di Suruhanjaya Koperasi Malaysia untuk diambil tindakan ke atas peniaga yang terlibat.Noh berkata penganjuran Jelajah AKM Negeri Selangor yang bertemakan "Usahawan Keluarga Malaysia Penggerak Ekonomi Negara", akan turut melibatkan pelbagai bidang keusahawanan termasuk makanan, fesyen, kecantikan serta ruang untuk golongan artis memasarkan produk mereka.Selain itu katanya beliau akan turut terlibat dengan sesi dialog bersama para usahawan pada hari Sabtu, pukul 2.00 petang di Jelajah AKM Negeri Selangor bagi memberi ruang kepada semua usahawan melontarkan sebarang soalan berkaitan program pembangunan untuk golongan tersebut selain berkongsi idea bagi memajukan sektor keusahawanan di Malaysia. -BERNAMA


Kebakaran pejabat di bangunan 100 tahun

GEORGE TOWN, 17 Ogos- Sebuah pejabat menjual peralatan pejabat dan plastik hangus terbakar dalam satu kebakaran awal pagi tadi.  Ketua Balai Bomba dan Penyelamat (BBP) Jalan Lebuh Pantai Muzzamer Mohd Salleh berkata, pihaknya menerima maklumat daripada orang awam mengenai terdapat kepulan asap di bangunan itu pada 2.14 pagi.

"Didapati, kebakaran membabitkan tingkat empat bangunan berkenaan yang menjual barangan plastik dan peralatan pejabat.

"Ketika pintu dipecahkan, didapati seorang wanita sedang tidur di aras bawah bangunan dan tidak menyedari berlaku kebakaran," katanya ketika ditemui di sini, hari ini.

Pejabat yang terletak dalam zon warisan itu merupakan antara bangunan lama di kawasan terbabit yang mempunyai nilai sejarah melebihi 100 tahun.  Seramai 40 anggota bomba dari Balai Bomba Lebuh Pantai, Jalan Perak serta Bagan Jermal terlibat dalam operasi memadam kebakaran yang selesai lebih kurang pukul 3.15 pagi.

Malah salah seorang pekerja di tingkat satu bangunan itu tidak sedar dan tidak dapat menghidu asap kebakaran pada tingkat atas bangunan terbabit.  Tiada kemalangan jiwa dalam kebakaran itu.


KKM luluskan 4,053 permohonan pegawai kontrak ke jawatan tetap tahun ini

KUALA LUMPUR, 17 Ogos - Kementerian Kesihatan (KKM) telah meluluskan 4,053 daripada 8,672 permohonan awal ke jawatan tetap bagi tahun ini.Menterinya, Khairy Jamaluddin berkata ia membabitkan pegawai perubatan, pergigian dan farmasi berstatus kontrak.Jumlah tersebut katanya turut merangkumi 225 calon simpanan.

"Ini adalah penambahan jawatan tetap yang paling tinggi sejak tahun 2016 sejak dasar kontrak ini telah pun dimulakan dan selepas ini kita akan ada sekurang-kurangnya 1,500 jawatan tetap setiap tahun yang akan kita tawarkan kepada pegawai kontrak. "Kita akan tentukan dasar nanti selepas berbincang dengan SPA samaada mereka yang tidak berjaya boleh memohon semula ataupun tidak tahun depan. Ini perkara yang perlu kita bincang dengan SPA nanti. "Pandangan saya adalah elok kita bagi peluang kepada mereka untuk memohon semula, tapi kita kena bincang dari segi peraturan dengan SPA jadi bagi mereka yang mungkin tidak berjaya pada tahun ini, mereka boleh cuba sekali lagi," katanya kepada pemberita selepas Persidangan Kemuncak Dasar Kesihatan 2022, di sini, semalam.Sementara itu, Khairy berkata KKM sedang meneliti serta mempertimbang untuk menyediakan laluan kerjaya kepada individu yang tidak berjaya mendapat jawatan tetap sebagai pegawai perubatan.Laluan tersebut khususnya kepada pegawai berstatus kontrak yang sedang berkhidmat di KKM.Pertimbangan itu dibuat selepas sesi perbincangan antara KKM dengan Persatuan Kesihatan Malaysia minggu lalu."Mereka terus sebagai pegawai kontrak, tetapi kita cuba pastikan bahawa sekurang-kurangnya mereka dapat insentif yang lebih baik dan mereka juga menerima peluang untuk sambung latihan mereka di peringkat kepakaran dan juga sub kepakaran."Jadi, sekurang-kurangnya kalau mereka masih lagi kontrak mereka boleh layak mengambil bahagian dalam latihan kepakaran dan sub kepakaran sepertimana yang saya telah umum sebelum ini," katanya.


Agong terima darjah tertinggi Kerajaan Turkiye

ANKARA, 17 Ogos 2022- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menerima darjah tertinggi Kerajaan Turkiye, ‘Turkish Order of the State’ sempena lawatan negara ke Turkiye.Anugerah tertinggi yang disampaikan Presiden Turkiye, Recep Tayyip Erdogan di Istana Presiden itu menjadikan baginda ketua negara ASEAN pertama yang menerima anugerah berprestij tersebut.Seri Paduka Baginda antara lima pemimpin negara yang menerima darjah tersebut di bawah pimpinan Presiden Erdogan selain Raja Arab Saudi, Raja Salman Abdulaziz Al-Saud; Raja Belgium, Raja Philippe; Emir Kuwait, Sheikh Sabah Al-Ahmad Al- Jaber Al- Sabah dan Presiden Tunisia, Beji Caid Essebsi.

(Al-Sultan Abdullah menerima darjah tertinggi Kerajaan Turkiye daripada Presiden Erdogan)

Pada majlis sama, Al-Sultan Abdullah turut berkenan mengurniakan anugerah darjah tertinggi negara, Darjah Utama Seri Mahkota Negara (D.M.N) kepada Presiden Erdogan.Darjah kebesaran D.M.N dikurniakan kepada Sultan atau Raja yang memerintah negeri namun darjah kebesaran itu juga boleh dikurniakan secara kehormat kepada warga asing serta orang yang paling dihormati.Turut mengiringi baginda Raja Permaisuri Agong, Tunku Azizah Aminah Maimunah Iskandariah dan anakanda baginda, Tengku Puteri Raja Tengku Puteri Afzan Aminah Hafizatullah dan Tengku Puteri Raja Tengku Puteri Jihan Azizah Athiyatullah.


Tunku Azizah berkenan lawat Perpustakaan Rakyat Pejabat Presiden di Turkiye

ANKARA, 16 Ogos- Raja Permaisuri Agong, Tunku Azizah Aminah Maimunah Iskandariah berkenan berangkat ke Perpustakaan Rakyat Pejabat Presiden sempena lawatan negara ke Turkiye.Keberangkatan tiba Seri Paduka Baginda pada pukul 3.45 waktu tempatan disambut Isteri Presiden Turkiye, Emine Erdogan.Turut berangkat, anakanda Baginda, Tengku Puteri Raja Tengku Puteri Afzan Aminah Hafidzatullah dan Tengku Puteri Raja Tengku Puteri Jihan Azizah ‘Athiyatullah.Semasa lawatan di perpustakaan tersebut, Tunku Azizah dibawa melawat dan diberi penerangan mengenai sejarah permulaan muzik di Turkiye termasuk semasa zaman kerajaan Uthmaniah sehingga kini.Baginda turut berkenan dibawa melihat koleksi buku-buku dan manuskrip lama kerajaan Turkiye yang ditempatkan di perpustakaan tersebut.

(Tunku Azizah melihat koleksi buku-buku dan manuskrip lama kerajaa Turkiye)

Istimewanya, perpustakaan berkenaan merupakan perpustakaan terbesar di Turkiye yang terletak di dalam kawasan Pejabat Presiden dan dibuka 24 jam kepada rakyatnya.Usai lawatan di Perpustakaan Rakyat Pejabat Presiden, Tunku Azizah dan Emine Erdogan berangkat ke Istana Presiden bagi menghadiri Majlis Jamuan Negara bersama Yang di-Pertuan Agong dan Presiden Turkiye, Recep Tayyip Erdogan.


Perak peroleh kebenaran merancang perlombongan Lintonite

IPOH, 16 Ogos- Kerajaan negeri Perak telah memperoleh kebenaran merancang bagi aktiviti perlombongan nadir bumi yang dikenal pasti sebagai 'Lintonite' di Hulu Perak.Bagaimanapun, Menteri Besar, Datuk Seri Saarani Mohamad berkata, kelulusan yang diberi oleh Majlis Daerah Gerik itu adalah bersyarat.Jelas beliau, perkara itu dimaklumkan oleh Setiausaha Kerajaan Negeri, Datuk Ahmad Suaidi Abdul Rahim, minggu lalu."Kita perlu juga mendapat dua lagi sijil, antaranya ialah Sijil Pemantauan Alam Sekitar (EMP), yang ini kita belum dapat, jadi selagi kita tidak dapat penuhinya, kita tidak akan memberi kebenaran kepada syarikat berkenaan untuk beroperasi.Oleh kerana Prosedur Operasi Standard (SOP) yang ketat maka kita wajib untuk mematuhi keseluruhannya, baru kita boleh laksanakan operasi berkenaan," katanya pada program Jalinan Mesra bersama warga Jabatan Bomba dan Penyelamat Malaysia (JBPM) Perak di sini.

(Datuk Seri Saarani Mohamad, Menteri Besar)

Tambah beliau, tempoh masa perolehan EMP adalah bergantung kepada pihak Jabatan Alam Sekitar (JAS).


Kereta terbalik dalam longkang, bayi lapan bulan terselamat

JERANTUT, 17 Ogos- Seorang bayi perempuan berusia lapan bulan terselamat walaupun kereta dinaikinya menggelongsor dan terbalik ke dalam longkang Sungai Betong dalam kejadian pukul 11.00 pagi semalam.Mangsa yang cuma berseorangan di dalam kereta dipercayai ditinggalkan oleh ibu bapanya yang keluar membeli barang.Pegawai Operasi Balai Bomba dan Penyelamat Jerantut, Osman Abd Malik berkata, sembilan anggota dari Balai Bomba dan Penyelamat (BBP) Jerantut bergegas ke lokasi kejadian setelah menerima panggilan kecemasan "Sebaik tiba kami mendapati bayi tersebut telah dinaikkan oleh orang awam," katanya.

(Keadaan kereta yang menggelongsor dan terbalik di dalam longkang Sungai Betong)

Mangsa yang cedera telah diserahkan kepada petugas kesihatan untuk tindakan lanjut.


JAKIM lantik tujuh panel ketuai Pusat Penyelidikan Hadith

PUTRAJAYA, 16 Ogos- Tujuh panel pemikir hadis dilantik bagi mengetuai Pusat Penyelidikan Hadith di bawah Bahagian Penyelidikan, Jabatan Kemajuan Islam Malaysia (JAKIM) .Menurut Menteri di Jabatan Perdana Menteri (Hal Ehwal Agama), Datuk Idris Ahmad, pusat penyelidikan tersebut akan menyelaras kajian dan rujukan hadis sahih kepada masyarakat di samping mengelakkan perbalahan.Jelas beliau, panel pemikir hadis yang dilantik terdiri daripada golongan intelektual hadis dalam kalangan pensyarah universiti."Kita nak menyatukan masyarakat ini dengan ilmu, menyatukan ummah ni dengan ilmu, itu tujuannya.Kita tak nak lagi berlaku pertelagahan dalam kalangan masyarakat, ia merugikan," katanya selepas menghadiri Konvesyen Penyelidikan Islam Peringkat Kebangsaan 2022 di sini.

JAKIM turut menyediakan laman sesawang myhadith.islam.gov.my bagi memudahkan orang ramai mendapatkan informasi terkini berkaitan hadis.Datuk Idris turut meletakkan bidang penyelidikan berkenan dalam Pelan Strategik Agensi Hal Ehwal Agama 2022-2026 melalui Kluster Transformasi Penyampaian Perkhidmatan.Selain itu, beliau turut melancarkan Pusat Maklumat Penyelidikan Islam di bawah seliaan JAKIM sebagai pusat sehenti secara maya bagi berkongsi hasil-hasil kajian JAKIM kepada masyarakat yang boleh dilayari menerusi laman sesawang ciri.islam.gov.my.


Peserta Akademi Daie YADIM perlu manfaat media sosial untuk berdakwah

PUTRAJAYA, 16 Ogos- Peserta program Akademi Daie anjuran Yayasan Dakwah Islamiah Malaysia (YADIM) perlu menjadi ikon kepada masyarakat terutama golongan muda untuk lebih mendekatkan diri dengan ajaran Islam.Sehubungan itu, Menteri di Jabatan Perdana Menteri (Hal Ehwal Agama), Datuk Idris Ahmad berkata, peserta boleh memanfaatkan media sosial dan lebih kreatif ketika berdakwah."Peserta Akademi Daie perlu aktif di media sosial untuk menjadi benteng menepis pelbagai serangan pemikiran oleh pihak yang ingin merosakkan anak muda dan menjauhkan mereka daripada ajaran Islam yang sebenar.Kita tidak lari daripada pendekatan secara konvensional, namun saya menekankan aspek pengisian di media sosial seperti Tiktok, Instagram, Facebook dan sebagainya yang perlu ditingkatkan supaya dakwah sentiasa segar," katanya selepas menyerahkan watikah pelantikan Akademi Daie Muda YADIM 2022 di sini.

(Datuk Idris Ahmad bercakap kepada media selepas menyerahkan watikah pelantikan Akademi Daie Muda YADIM 2022)

Program berkenaan dilaksana bagi melahirkan daie yang bukan sahaja kaya dengan ilmu agama, malah mahir berkomunikasi dan berdakwah seiring peredaran zaman.Seramai 28 daripada 300 orang telah dipilih menjadi pelatih di Akademi Daie Muda YADIM kali ini.


Dua kanak-kanak dikhuatiri lemas ketika mandi di Sungai Triang

BERA, 16 Ogos- Dua kanak-kanak lelaki dikhuatiri lemas ketika mandi di Sungai Triang dekat jeti Pasar Kerayong, Bera petang tadi.Pemangku Ketua Polis Daerah Bera, Deputi Superintendan N Kumaran berkata, kejadian pada pukul 3.30 petang itu melibatkan mangsa berusia 11 dan 15 tahun."Kedua-dua mangsa datang bersama enam lagi rakan mereka ke lokasi kejadian untuk mandi dengan menggunakan pelampung tiub tayar lori di tengah sungai.Namun, kedua-dua mangsa dipercayai terlepas daripada tiub terbabit dan terus dihanyutkan arus deras," katanya.

(Pelbagai agensi terlibat dalam SAR dua kanak-kanak yang dikhuatiri lemas ketika mandi di Sungai Triang)

Jelas beliau, operasi mencari dan menyelamat (SAR) digerakkan pada pukul 5.00 petang melibatkan pelbagai agensi terdiri daripada Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) serta Polis Diraja Malaysia (PDRM).Sementara itu, Pegawai Perhubungan Awam JBPM Pahang, Zulfadli Zakaria berkata, seramai enam anggota dan seorang pegawai dari Balai Bomba dan Penyelamat (BBP) Triang bergegas ke lokasi kejadian selepas menerima maklumat berkaitan kejadian."Operasi turut mendapat bantuan daripada Pasukan Penyelamat di Air (PPDA) Bukit Angin, Temerloh.

Pemantauan dilakukan di sekitar lokasi kejadian dan pencarian di permukaan dibuat menggunakan bot fiber dan aluminium bomba," katanya.Operasi ditangguhkan pada pukul 7.15 petang tadi dan bersambung pagi esok.


KMKM 2020: 2,000 Jalur Gemilang akan diedar di Negeri Sembilan

TAMPIN, 16 Ogos- 2,000 Jalur Gemilang akan diedarkan menerusi Konvoi Kembara Merdeka Keluarga Malaysia (KMKM) 2022 peringkat Negeri Sembilan. Pengarah Jabatan Penerangan Negeri Sembilan, Za'ba Abu Bakar berkata konvoi KMKM 2022 tiba di Negeri Sembilan dengan simbolik penyerahan baton Jalur Gemilang di 'check point' pertama iaitu di Lorong Seni, Tampin.Lima 'check point' sebagai ‘Pit Stop’ persinggahan KMKM 2022 sebelum meneruskan perjalanan ke Plaza tol Sungai Besi bagi penyerahan baton kepada Wilayah Persekutuan Kuala Lumpur. "Di setiap 'check point' ada daya tarikan tersendiri sama ada dari segi masakan, seni bina rumah dan cara hidup masyarakat di tempat yang kita singgah nanti. "Selain itu bagi menaikkan semangat patriotisme juga beberapa aktiviti kenegaraan nyanyian lagu patriotik acara puzzle merdeka, zumba Keluarga Malaysia dan banyak lagi," katanya.

Beliau berkata demikian ketika ditemui pada penyerahan baton Jalur Gemilang KMKM 2022 Peringkat Negeri Sembilan, di sini.Konvoi melibatkan 41 buah kenderaan daripada pelbagai agensi.Pelbagai pengisian berunsur kenegaraan direncana di setiap 'check point' dalam usaha untuk memupuk serta menyemai semangat patriotisme dan cintakan Negara dalam kalangan Keluarga Malaysia.


Tiada lagi pembekuan pengambilan pekerja asing, Jumaat ini

KUALA LUMPUR, 16 Ogos- Tiada lagi pembekuan permohonan bagi pengambilan pekerja warga asing bermula Jumaat ini.Perkara tersebut dimaklumkan Menteri Sumber Manusia, Datuk Seri M. Saravanan. Menurutnya walaupun telah diputuskan untuk dihentikan sementara sebelum ini, keputusan baharu itu dibuat selepas mengambil kira permintaan pihak industri.“Yang pertama, kita bersetuju agar semua permohonan yang diterima berhubung pengambilan 400,000 pekerja asing sebelum ini diteruskan sebelum hujung bulan. Kedua, walaupun sebelum ini kita mengumumkan akan menangguhkan atau pun menghentikan permohonan tetapi kita dapat putuskan terus menerima dan proses permohonan baru mulai Jumaat ini", katanya kepada media selepas Sesi Perjumpaan Persatuan Perniagaan di Wisma HRD Corp di ibu negara.

(Menteri Sumber Manusia, Datuk Seri M. Saravanan)

Tambahnya, satu jawatankuasa khas membabitkan 15 ahli daripada industri dan lima wakil Kementerian Sumber Manusia ditubuhkan bagi membincangkan dan memahami isu berkaitan pekerja asing.“Jawatankuasa ini akan mengadakan perbincangan segera apabila perlu, sebab kita perlu membantu mereka (industri) untuk pulihkan ekonomi.Berkenaan penanguhan pelaksanaan pindaan Akta Kerja 1955 berhubung pengurangan waktu kerja mingguan daripada 48 kepada 45 jam oleh pihak industri, beliau berkata ia perlu dibincangkan bersama Perdana Menteri dan Jemaah Menteri di Kabinet.


Dewan Negara lulus lima Rang Undang-Undang

KUALA LUMPUR, 16 Ogos- Lima Rang Undang-Undang (RUU) diluluskan Dewan Negara hari ini.Ia melibatkan RUU Levi Pelepasan (Pindaan) 2022, RUU Cukai Jualan (Pindaan) 2022, RUU Levi Kenderaan Barang-barang (Pindaan) 2022, RUU Levi Keuntungan Luar Biasa (Pindaan) 2022 dan RUU Cukai Perkhidmatan (Pindaan) 2022. Pindaan kelima-lima RUU tersebut dibuat bagi memasukkan peruntukan baharu bertujuan menambah baik pentadbiran melalui peruntukan yang membolehkan fasilitasi tertentu diberikan kepada pembayar cukai khususnya semasa berlaku kecemasan awam seperti bencana alam atau krisis kesihatan awam seperti pandemik COVID-19.

Ketika menggulung RUU Levi Pelepasan (Pindaan) 2022, Timbalan Menteri Kewangan I, Datuk Mohd Shahar Abdullah menjelaskan Levi Pelepasan dikenakan kepada mereka yang meninggalkan Malaysia untuk keluar negara.Levi itu bertujuan mempelbagaikan hasil cukai tidak langsung yang dikutip oleh Jabatan Kastam. Menurut beliau, pada masa ini, cukai levi masih dikenakan kepada pelajar yang menuntut di luar negara. Namun sekiranya perlu, kerajaan bersedia untuk menilai keperluan layanan khas diberi kepada pelajar berkenaan. Tambahnya, layanan khas diberikan kepada mereka yang menunaikan umrah dan haji.Termasuk bukan Islam yang ingin meninggalkan negara untuk tujuan agama."Semasa mereka membayar cukai pendapatan, mereka boleh rebat jumlah tersebut, levi pelepasan dua kali seumur hidup. Maknanya bagi pembayar-pembayar cukai mereka boleh menyatakan butiran resit dan kita akan bagi secara rebat levi pelepasan ini sebanyak dua kali seumur hidup," katanya.


ASEAN diseru kukuhkan kerjasama

BANGI, 16 Ogos- Kerjasama geopolitik dan kepercayaan strategik dalam kalangan pemimpin rantau ASEAN perlu diperkukuh.Itu saranan mantan Presiden Keenam Indonesia, Prof Dr H Susilo Bambang Yudhoyono yang optimis, kerjasama kesemua pemimpin 10 negara ASEAN mampu mewujudkan dunia lebih baik selaras slogan ' A better world is possible'.Jelasnya, adalah penting pemimpin ASEAN mengukuhkan kerjasama utuh demi memastikan keamanan, kestabilan dan kerjasama dapat ditambah baik."Ini kerana dunia yang didiami ini menghadapi cabaran kompleks, kemelesetan geopolitik, isu keselamatan antarabangsa masalah ekonomi, dan pelbagai komplikasi alam sekitar. Bagaimanapun, sebagai bekas ketua negara dan ketua kerajaan, saya sentiasa percaya ‘Dunia yang Lebih Baik Adalah Mungkin Dunia yang lebih baik dapat diwujudkan sekiranya cabaran itu dapat diselesaikan dengan berkesan," katanya.

(Mantan Presiden Indonesia, Prof Dr H Susilo Bambang Yudhoyono dalam sesi Syarahan Canselor Tuanku Muhriz Ke-5 di UKM)

Tambahnya, negara Asia Tenggara perlu menjalankan peranan aktif sebagai satu kumpulan kerana kapasiti keseluruhan populasi 10 negara ASEAN adalah seramai 662 juta penduduk dengan gabungan pertumbuhan Keluaran Dalam Negara Kasar (KDNK) bernilai RM3.2 trilion.Ia sekali gus menjadikannya ekonomi kelima terbesar dunia.Beliau berkata dalam sesi Syarahan Canselor Tuanku Muhriz Ke-5 di Universiti Kebangsaan Malaysia, UKM bertemakan ‘A better world is possible’ di Bangi.Turut berkenan berangkat pada syarahan itu adalah Yang Dipertuan Besar Negeri Sembilan, Tuanku Muhriz Tuanku Munawir dan Tunku Ampuan Besar Negeri Sembilan, Tuanku Aishah Rohani Tengku Besar Mahmud.


Imigresen, agensi penguatkuasaan jalin kerjasama beri pendedahan elak diperdaya

PUTRAJAYA, 16 Ogos- Jabatan Imigresen Malaysia akan bekerjasama dengan agensi penguatkuasaan berkaitan bagi memberi pendedahan dan advokasi kepada masyarakat supaya tidak terpedaya dengan taktik penipuan yang menawarkan pekerjaan di luar negara. Ketua Pengarah Imigresen, Datuk Seri Khairul Dzaimee Daud berkata pihaknya sedang meneliti kaedah terbaik yang membolehkan platform media sosial setiap agensi penguatkuasaan dimanfaatkan bagi menyebarkan maklumat mengenai tindakan pihak tidak bertanggungjawab itu.

(Ketua Pengarah Imigresen, Datuk Seri Khairul Dzaimee)

"Kita sedang meneliti perkara tersebut dan saya telah mengarahkan bahagian korporat untuk mengeluarkan senarai nasihat dan tips agar rakyat tempatan berhati-hati sekiranya mereka menerima tawaran pekerjaan daripada agensi yang menjanjikan mereka pekerjaan dengan gaji yang lumayan", katanya dalam sidang media selepas majlis prapelancaran 'Immigration Run 2022'."Kalau kita lihat di dalam sesawang PDRM banyak memberi nasihat dan berkongsi tips bagaimana untuk mengenali 'scammer' ini. Jadi orang ramai boleh lawati laman web PDRM ini untuk dapatkan pendedahan bagaimana untuk mengenali mereka-mereka yang tidak bertanggungjawab dan menipu rakyat Malaysia ini, khususnya di Cambodia.Beliau mengulas peranan Jabatan Imigresen dalam usaha memastikan rakyat Malaysia tidak terpengaruh dengan sindiket penipuan yang menawarkan pekerjaan dengan gaji lumayan di luar negara menerusi media sosial.Media sebelum ini melaporkan 16 rakyat negara ini menjadi mangsa penipuan iklan peluang pekerjaan sebagai pegawai khidmat pelanggan di Kemboja, sebaliknya mereka dipaksa menjadi scammer di negara terbabit.


Cadangan tubuh RCI siasat isu LCS dibawa ke Kabinet esok

KUALA LUMPUR, 16 Ogos- Cadangan untuk menubuhkan Suruhanjaya Siasatan Diraja (RCI) bagi menyiasat isu pembinaan Kapal Tempur Pesisir (LCS) bagi perolehan Tentera Laut Diraja Malaysia (TLDM) akan dibawa ke Kabinet, esok.Menteri Kanan Pertahanan, Datuk Seri Hishammuddin Hussein memaklumkannya pada Sidang Dewan Negara, petang tadi.Beliau memberi jaminan akan membawa sendiri perkara itu untuk mendapat persetujuan Jemaah Menteri."Ini tanggungjawab saya untuk bawak ke Kabinet hari Rabu ini. Saya akan lakukan. Kabinet juga perlu persembahkan kepada Yang di-Pertuan Agong mengenai penubuhan sesuatu RCI,” katanya."Kita tidak perlu takut atau bimbang. Kita mahukan ketelusan, keadilan. Itu juga kehendak saya, bahawa mereka sekiranya ada melakukan salah guna kuasa, rasuah, semuanya terpaksa berhadapan dengan muka pengadilan.Beliau berkata demikian ketika menggulung perbahasan usul berkaitan projek LCS. Usul tersebut dikemukakan Senator Lim Hui Ying mengikut Peraturan Mesyuarat 17 (1) berkaitan isu berkepentingan awam yang memerlukan segera dibahaskan.

(Menteri Kanan Pertahanan, Datuk Seri Hishammuddin)

Dalam pada itu, Datuk Seri Hishamuddin turut mengulangi keputusan Kabinet yang bersetuju dengan Pelan Pemulihan Projek LCS yang membenarkan tempoh mobilisasi dilaksanakan selama enam bulan.Ia bagi membolehkan rundingan dibuat dengan pihak pengeluaran produk tulen (OEM) dan vendor tempatan seterusnya memuktamadkan perancangan perolehan LCS seperti yang diperlukan oleh TLDM.Beliau turut menjelaskan tiada sebarang peruntukan tambahan dalam tempoh enam bulan proses mobilisasi itu dan tiada keperluan untuk projek itu diteruskan syarikat lain kerana akan mengambil masa memilihnya, yang akan melewatkan lagi projek berkenaan."Saya rasa dengan peruntukan sedia ada mencukupi mereka meyakinkan kepada saya, kepada MINDEF, kepada kerajaan bahawa mereka mampu", katanya.Datuk Seri Hishammuddin turut menjelaskan status menyahklasifikasikan (declassify) Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) sudah dimulakan oleh Jabatan Perdana Menteri (JPM) dan dijangka selesai dalam masa terdekat.Katanya, Pengauditan Forensik Projek LCS pula akan mengambil masa sementara menunggu kelulusan Peguam Negara kerana dokumen itu bukan milik kerajaan sebaliknya dimiliki Boustead Naval Shipyard Sdn Bhd."Siapa yang sebenarnya rasuah, siapa yang salah guna kuasa dengan nyahklasifikasikan laporan JKSTUPKK dan audit forensik kita, mungkin orang ramai dapat melihat sendiri, apa yang dilakukan hari ini tidak ada perkara-perkara yang saya harap dapat menjejaskan kita", katanya.


10 juta rakyat disasar kekal sihat, 10 tahun akan datang

KUALA LUMPUR, 16 Ogos- Sekurang-kurangnya 10 juta rakyat Malaysia disasar kekal sihat dalam tempoh 10 tahun akan datang.Menteri Kesihatan, Khairy Jamaluddin berkata sasaran itu antara yang terkandung dalam Kertas Putih Kesihatan, dijangka dibentang di Parlimen hujung tahun ini.Ia juga salah satu tumpuan utama daripada 3 prinsip atau asas penting yang digariskan dalam Kertas Putih berkenaan iaitu aspek pembiayaan, kualiti perkhidmatan dan tatakelola dalam sistem kesihatan baharu. "Maksudnya, 10 juta rakyat ini dia tak akan dirujuk ke hospital, dia tak akan sakit disebabkan kencing manis, sakit jantung, hypertention, kolestrol tinggi dan sebagainya. "Jadi tema besar adalah bagaimana kita dapat mewujudkan satu sistem, sistem yang ada kualiti perkhidmatan dan juga sistem yang ada langkah-langkah pencegahan yang dapat memastikan 10 juta rakyat kita kekal sihat dalam tempoh masa 10 tahun. "Kita ambil angka tersebut sebab melalui perkiraan kasar kita, sejumlah sejuta rakyat Malaysia jatuh sakit setiap tahun disebabkan penyakit yang sebenarnya dapat dielakkan," katanya.

Beliau menyatakan demikian dalam sidang media selepas Dialog Polisi: 'The Future of Our Healthcare' yang berlangsung pada hari terakhir Persidangan Kemuncak Dasar Kesihatan 2022 di Pusat Dagangan Dunia (WTC), di sini.


30 peratus premis di Malaysia tiada sjil perakuan bomba

BAYAN LEPAS, 16 Ogos- 30 peratus daripada 8,300 premis di seluruh negara dikenal pasti belum mempunyai sijil perakuan bomba (FC).  Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata data itu diperoleh hasil pemeriksaan terhadap 8,300 premis yang diperuntukkan mengikut Akta Perkhidmatan Bomba 1988 (pindaan 2020) (Akta 341). Menurutnya, tiada penyelenggaran tetap, pengubahsuaian yang tidak mengikut peraturan serta gagal memenuhi keperluan teknikal antara aspek yang tidak dipatuhi pemilik premis.  "30 peratus lagi premis itu masih dalam proses untuk dikeluarkan FC dan sekiranya tidak mematuhi boleh dikenakan tindakan di bawa Akta 341 atau undang-undang berkaitan dengan keselamatan kebakaran."Ini bukan nak menghukum, nak memastikan bangunan itu selamat sekiranya ada cara untuk mereka memastikan bangunan tersebut mematuhi dan memenuhi kehendak bomba kita tidak ada alasan untuk tidak memberi sijil perakuan bomba," katanya.

Beliau menyatakan demikian kepada pemberita selepas Majlis Penganugerahan Anugerah Perkhidmatan Cemerlang (APC) 2021 JBPM Pulau Pinang, di sini.  Dalam pada itu, Mohammad Hamdan turut memuji usaha kerajaan yang sudah mengambil langkah meningkatkan sistem keselamatan kebakaran melibatkan 46 hospital awam di seluruh negara dengan pihaknya turut mengembleng usaha meneliti keperluan sama di stadium di negara ini. Sebanyak 122 daripada 731 bangunan di Pulau Pinang termasuk kilang dan hotel belum memperoleh FC, dan negeri berkenaan antara negeri yang aktif melaksanakan program berkaitan pemeriksaan keselamatan bangunan.


Protes Mana Kapal LCS: Kumpulan, individu terlibat dipanggil untuk siasatan

KUALA LUMPUR, 16 Ogos- Kumpulan atau individu yang terlibat dalam perhimpunan 'Protes Mana Kapal LCS' di Jalan Tuanku Abdul Rahman pada Ahad lepas, akan dipanggil untuk siasatan lanjut.Ketua Polis Kuala Lumpur, Datuk Azmi Abu Kassim memaklumkan semua pihak wajar mematuhi peruntukan undang-undang sedia ada .Jelas beliau, kertas siasatan akan dibuka sekiranya didapati melanggar mana-mana peruntukkan undang-undang atau mengikut Seksyen 9(5) Akta Perhimpunan Aman 2012 dan akan dirujuk kepada Timbalan Pendakwa Raya untuk sebarang keputusan."Yang pastinya mereka akan dipanggil untuk membantu dalam siasatan polis di bawah Akta Perhimpunan Aman, bilangan yang telah dipanggil atau bilangan yang telah datang untuk memberi percakapan saya tidak dimaklumkan lagi setakat ini."Namun proses itu sedang berjalan dan kita akan seberapa segera menyiapkan kertas siasatan ini untuk kita rujuk kepada pihak Timbalan Pendakwa Raya," katanya.

Beliau bercakap kepada media selepas majlis memeterai Memorandum Perjanjian (MoA) antara Ibu Pejabat Polis Kontinjen Kuala Lumpur (IPK KL) dan Yayasan Pembangunan Ekonomi Islam Malaysia (YaPEIM), di sini hari ini.


KPT tubuh Jawatankuasa Program Memperkasakan Pendidikan Pengundi Pelajar

PUTRAJAYA, 16 Ogos- Kementerian Pengajian Tinggi bakal menubuhkan Jawatankuasa Program Memperkasakan Pendidikan Pengundi Pelajar (Undi 18) yang akan dianggotai oleh daripada 20 buah Universiti Awam, Politeknik, Kolej Komuniti dan Suruhanjaya Pilihan Raya Malaysia serta Bahagian Mahasiswa Holistik, JPT selaku urus setia.Jelas Menterinya, Datuk Seri Noraini Ahmad jawatankuasa tersebut sebagai platform anggota-anggota membincangkan pelaksanaan program-program pendidikan pengundi yang melibatkan pelajar IPTA. Jawatankuasa itu turut bertanggungjawab melihat keberkesanan pelaksanaan program yang telah dirancang, seterusnya mencadangkan mekanisme yang sesuai bagi menambah baik pelaksanaan program tersebut.

(Menteri Pengajian Tinggi, Datuk Seri Noraini Ahmad)

"Dengan pewujudan tadbir urus yang jelas, sasaran pelaksanaan program-program pendidikan pengundi kepada pelajar IPTA serta hasrat untuk melahirkan graduan yang holistik dan seimbang dapat dicapai", katanya.Beliau berucap di majlis menandatangani Memorandum Persefahaman dan Nota Kerjasama Antara Univeraiti Awam, Politeknik dan Kolej Komuniti dan Suruhanjaya Pilihan Raya Malaysia Bagi Memperkasa Pendidikan Pengundi (UNDI 18).Memorandum dan nota kerjasama tersebut akan melaksanakan program-program pendidikan pengundi yang terselaras di peringkat nasional dalam membantu mencapai aspirasi Kerajaan untuk melahirkan pelajar IPT sebagai pengundi bijak, matang dan berketerampilan.Turut hadir dalam majlis mou itu ialah Ketua Setiausaha Kementerian Pengajian Tinggi, Datuk Seri Abdul Razak Jaafar dan Pengerusi Suruhanjaya Pilihan Raya Malaysia Tan Sri Abdul Ghani Saleh.


Jangan padam aplikasi MySejahtera, masih relevan diguna pakai

KUALA LUMPUR, 16 Ogos- Jangan padam aplikasi MySejahtera kerana ia masih relevan diguna pakai, khusus bagi membantu pengurusan sistem kesihatan negara.Aplikasi yang awalnya sebagai pengawasan penularan wabak COVID-19, kini telah diubah suai dengan ciri baharu yang lebih pintar untuk diguna semula menjadi aplikasi kesihatan awam.Ketua Unit MySejahtera, Kementerian Kesihatan, Dr. Mahesh Appannan berkata MySejahtera akan terus memainkan peranannya khusus dalam kehidupan masyarakat negara ini sehingga beberapa tahun akan datang. "Walaupun ramai yang tidak lagi menggunakan MySejahtera tetapi kita masih lagi melihat banyak interaksi, satu fungsi yang penting di sini adalah 'modul infectious disease tracker' dimana ia memperkasakan individu untuk melihat kepada kejadian penyakit berjangkit di sekeliling mereka."Itu adalah salah satu cara bagaimana kita pergi kepada salah satu cara kesihatan baharu di mana ia bukan lagi interaksi di antara petugas kesihatan dan seorang pesakit tetapi pesakit itu diperkasakan untuk menjaga diri mereka sendiri," katanya.

Beliau menjelaskan demikian selepas Persidangan Kemuncak Dasar Kesihatan 2022, di sini hari ini.Antara versi terbaharu MySejahtera, selain mengesan penyakit berjangkit termasuk Penyakit Tangan, Kaki dan Mulut (HFMD), mampu menyimpan maklumat kesihatan pengguna dan rekod imunisasi kanak-kanak untuk bayi yang dilahirkan mulai 1 Julai 2022.Setakat ini hampir 7 juta rakyat Malaysia masih menggunakan fungsi MYSJ trace bagi pengesanan kontak rapat, biarpun kerajaan tidak lagi mewajibkan orang ramai membuat imbasan kod QR apabila memasuki premis atau tempat awam lain, berkuat kuasa 1 Mei lalu.


MITI tubuh Pasukan Petugas Khas Tenaga Penerbangan Mampan kurangkan jejak karbon

KUALA LUMPUR, 16 Ogos- Kementerian Perdagangan Antarabangsa dan Industri (MITI) menubuhkan Pasukan Petugas Khas Tenaga Penerbangan Mampan dalam usaha mengurangkan jejak karbon industri aeroangkasa.Menterinya, Datuk Seri Mohamed Azmin Ali berkata, pasukan tersebut akan dianggotai wakil kerajaan dan sektor swasta termasuk Malaysia Aviation Group, Air Asia dan Petronas.Beliau berkata pasukan itu akan mengemukakan cadangan dasar dan menyelaraskan perkongsian awam-swasta termasuk pengeluaran bahan api penerbangan mampan (SAF) di negara ini.

(Menteri Perdagangan Antarabangsa dan Industri, Datuk Seri Mohamed Azmin Ali)

"Usaha ini bagi memastikan sasaran berkaitan SAF dapat dicapai. Kita mahu SAF ini menjadi satu keutamaan bagi jangka masa masa tertentu yang selaras dengan agenda alam sekitar, sosial dan tadbir urus serta matlamat Malaysia untuk muncul sebagai sebuah negara neutral karbon menjelang 2050."Kita juga mahu menjadikan Malaysia bukan sahaja sebagai negara yang dapat membina infrastruktur, tapi menjadi perintis dalam mempelopori industri aeroangkasa ini", katanya kepada media selepas merasmikan acara Sidang Kemuncak Aeroangkasa Malaysia 2022 (MyAERO’22) di sini.Katanya, usaha ini akan mengukuhkan kedudukan negara sebagai perintis industri aeroangkasa menggunakan teknologi hijau seterusnya menyumbang kepada alam sekitar yang lebih bersih dan selamat.


Keputusan naikkan elaun pembantu Tabika Kemas diketahui hujung tahun ini

PUTRAJAYA, 16 Ogos- Keputusan berhubung kenaikan elaun pembantu Taman Bimbingan Kanak-Kanak (Tabika) Jabatan Kemajuan Masyarakat (Kemas) akan diketahui selewat-lewatnya hujung tahun ini.Menteri Pembangunan Luar Bandar, Datuk Seri Mahdzir Khalid berkata pihaknya telah mengemukan permohonan tersebut kepada Jabatan Perkhidmatan Awam (JPA) dan Kementerian Kewangan (MOF)."Kemas itu, kita tengah berunding KSU dengan JPA dan juga Kementerian Kewangan, insya-Allah tahun ini."Dia ada macam-macam dalam itu, dia ada beberapa kategori, ada yang dia bentuk elaun bukan gaji, dan kita minta ada bentuk persaraan yang dulu kontrak lepas itu jadi tetap, adalah dua tiga benda dalam Kemas yang nak diangkat oleh kerajaan," katanya.

Beliau berkata demikian ketika berucap pada Majlis Anugerah Perkhidmatan Cemerlang Majlis Amanah Rakyat (MARA) 2021, di sini hari ini.Cadangan menaikkan elaun itu berikutan bebanan tugas yang semakin meningkat dan tidak setimpal dengan gaji diterima iaitu RM500 sebulan.


Tiada laporan terpengaruh ajaran sesat Hadi Minallah - JAINJ

JOHOR BAHRU, 16 Ogos- Jabatan Agama Islam Negeri Johor (JAINJ) tidak menerima sebarang laporan berhubung mana-mana umat Islam dalam negeri, yang terpengaruh dengan ajaran sesat Hadi Minallah, setakat ini.  Ia susulan JAINJ mengesan cubaan menyebarkan ajaran tersebut kepada orang ramai, di Kota Tinggi, semalam.  Pengarah JAINJ, Datuk Md Rofiki Datuk A. Shamsudin berkata isu tersebut terkawal dan pihaknya sentiasa menjalankan pemantauan bersama pihak berkuasa.Ini bagi membendung penyebaran ajaran sesat terbabit, yang dikhuatiri boleh memecah-belahkan umat Islam negeri.  "Kita memang sentiasa membuat pemantauan, pihak berkuasa dan juga pihak keselamatan."Kita di Johor ini sebenarnya tidak berpecah dalam soal akidah dan sebagainya, jadi mana-mana ajaran yang tidak selari dengan apa yang difatwakan mufti negeri Johor," katanya.

(Datuk Md Rofiki Datuk A. Shamsudin)

Beliau menyatakan demikian selepas menyempurnakan Majlis Menandatangani Nota Kerjasama Bagi Gunasama Bangunan Sekolah Agama Kampung Aman, di Kolej Pengajian Islam Johor (MARSAH), di sini.  Gunasama itu melibatkan lapan sekolah agama dalam negeri, bertujuan menempatkan pusat bahasa Arab sementara di MARSAH tersebut, sebelum membina pusat lebih teratur dan lengkap.  Ia juga merupakan salah satu daripada dua pusat bahasa Arab di Asia Tenggara, yang diiktiraf Universiti Al Azhar, Mesir, selain Indonesia.


Akademi Daei Muda YADIM, lahirkan pendakwah cekap teknologi

PUTRAJAYA, 16 Ogos- Yayasan Dakwah Islamiah Malaysia (YADIM) menganjurkan Program Akademi Daie Muda YADIM buat tahun keempat dalam melahirkan ikon yang dapat menjadi contoh tauladan kepada masyarakat serta anak muda.  Menteri di Jabatan Perdana Menteri (Hal Ehwal Agama), Datuk Idris Ahmad berkata, beliau mahukan peserta Akademi Daie untuk aktif di media sosial bagi menjadi benteng menepis pelbagai serangan pemikiran oleh pihak-pihak yang ingin merosakkan anak muda dan menjauhkan mereka dari ajaran Islam yang sebenar.

(Menteri di Jabatan Perdana Menteri (Hal Ehwal Agama), Datuk Idris Ahmad ketika di Majlis Watikah Pelantikan Akademi Daie Muda YADIM 2022 di sini)

"Kita tidak lari dari pendekatan secara konvensional kita tetap ada dengan cara fizikal, dan sebab itu tadi saya menekankan dalam aspek pengisian pengisian di dalam medsos sepertimana Tiktok, Instagram, Facebook dan sebagainya yang perlu di upskill kan supaya dakwah ini sentiasa segar dan akan dapat masuk ke semua smartphone smartphone masyarakat yang berada di negara ini," katanya setelah menyerahkan watikah pelantikan Akademi Daie Muda YADIM 2022 di sini.  Katanya lagi, melalui program ini berpeluang melahirkan daie yang bukan sahaja mahir berkomunikasi dan berdakwah malah kaya dengan ilmu agama dan kreatif dalam berdakwah di lapangan mengikut peredaran zaman.   Seramai 28 orang daripada 300 orang telah dipilih menjadi pelatih di Akademi Daie Muda Yadim kali ini.


Hanya dua aduan diterima, nafi ratusan motosikal RXZ dicuri- Polis

KUALA NERUS, 16 Ogos- Polis Terengganu menafikan dakwaan terdapat lebih 230 motorsikal hilang dicuri sempena program 'RXZ Members 4.0' di Kuala Nerus, baru baru ini.Sebaliknya, hanya dua aduan diterima setakat ini melibatkan kes kecurian dan satu membabitkan kemalangan maut.Ketua Polis Terengganu, Datuk Rohaimi Md Isa berkata, jumlah yang ditularkan itu tidak tepat.

(Ketua Polis Terengganu, Datuk Rohaimi Md Isa)

"Tidak adalah yang kata banyak, ada dua aduan dan satu kemalangan maut berkait dengan rombongan, selain daripada itu, alhamdulillah, akan datang kita ingatkan mereka persatuan seperti ini lebih awal maklumkan pada kita supaya koordinasi tersusun teratur, cuma ini serta merta", katanya.Terdahulu, beliau hadir pada Majlis Istiadat Penganugerahan Pingat Jasa Pahlawan Negara Kontinjen negeri di Kuala Nerus. Seramai 408 daripada 668 anggota hadir menerima anugerah tersebut.Sementara itu, Menteri Besar, Dato’ Seri Dr Ahmad Samsuri berkata, kerajaan negeri mengalu-alukan program seumpama perhimpunan 'RXZ Members 4.0' pada masa akan datang dan bersedia membantu keperluan untuk menjayakannya.Katanya, setiap penganjuran sudah pasti memberi limpahan ekonomi kepada masyarakat negeri itu.


Perwakilan PBB membuat lawatan sulung ke Myanmar

(Gambar diambil dan dikeluarkan oleh Yangon People's Strike pada 8 Ogos 2022)

MYANMAR, 16 Ogos- Perwakilan khas PBB baharu ke Myanmar memulakan lawatan pertamanya ke negara itu hari ini, sehari selepas mahkamah junta menjatuhkan hukuman penjara enam tahun terhadap pemimpin demokrasi yang digulingkan Aung San Suu Kyi atas alasan rasuah.Kenyataan PBB yang dikeluarkan pada Isnin menyebut, tumpuan Noeleen Heyzer "adalah untuk menangani situasi buruk yang membiimbangkan namun masih memberikan keutamaan kepada mandat lain." Bagaimanapun, kenyataan itu tidak menjelaskan siapa yang bakal ditemui Heyzer dalam kalangan pemimpin tertinggi junta atau mungkin akan bertemu Suu Kyi.Semalam mahkamah junta mengenakan hukuman penjara enam tahun menjadikan keseluruhan hukuman penjara yang perlu Suu Kyi jalani kepada 17 tahun.

(Gambar dikeluarkan oleh Kementerian Penerangan Myanmar pada 26 Mei 2021 menunjukkan pemimpin demokrasi Aung San Suu Kyi yang ditahan di mahkamah Naypyidaw)

Menurut sumber diplomatik, Heyzer dijangka mengadakan mesyuarat di ibu kota yang dibina tentera Naypyidaw namun butiran lanjut tidak dinyatakan. Bulan lalu tindakan junta telah mencetuskan kecaman antarabangsa apabila melaksanakan hukuman mati kepada Phyo Zeya Thaw, bekas ahli parlimen daripada parti Liga Demokrasi Kebangsaan Suu Kyi, atas kesalahan undang-undang antikeganasan.Susulan itu, Majlis Keselamatan PBB termasuk sekutu junta iaitu Rusia dan China mengeluarkan kenyataan keras yang jarang berlaku terhadap junta.Heyzer seorang ahli sosiologi Singapura dilantik oleh Setiausaha Agung PBB Antonio Guterres pada tahun lalu sebagai Perwakilan khas PBB baharu ke Myanmar, menggantikan diplomat Switzerland, Christine Schraner Burgener.Schraner Burgener juga pernah menggesa PBB untuk mengambil "langkah berani" terhadap tentera dan telah menjadi sasaran media kerajaan Myanmar.Sejak rampasan kuasa berlaku, diplomat Switzerland itu telah disekat oleh Jeneral Min Aung Hlaing daripada melawat negara itu, dan berharap untuk bertemu dengan Suu Kyi.Disember lepas media kerajaan melaporkan junta telah menutup pejabatnya di negara itu "sejak perkhidmatan Christine Schraner Burgener ditamatkan".Bagaimanapun, PBB masih belum memberi kebenaran kepada Heyzer untuk membuka pejabat di Myanmar. -AFP


Pendekatan holistik diguna bagi projek rintis fasa 1 BMTKM

KUALA LUMPUR, 16 Ogos- Pendekatan holistik kini digunakan bagi projek rintis fasa 1 Program Pembasmian Kemiskinan Tegar Keluarga Malaysia (BMTKM) di seluruh negara. Menteri di Jabatan Perdana Menteri (Ekonomi), Datuk Seri Mustapha Mohamed berkata, sebelum ini pelaksanaan hanya melibatkan kerajaan negeri dan kerajaan persekutuan. Kini, lebih banyak pihak tampil termasuk syarikat pencari kerja kecil dan besar. Ia bagi menyokong usaha kerajaan bagi menghapuskan miskin tegar pada tahun 2025.

(Menteri di Jabatan Perdana Menteri (Ekonomi), Datuk Seri Mustapha Mohamed)

"Jadi sudah berjalan rintis ini. Rintis kerana kita dalam percubaan. Ini kali pertama kita ambil pendekatan bersepadu. Jadi kita akan belajar daripada kelemahan-kelemahan. Ada berapa kelemahan, umpamanya. Program ini tertumpu untuk meningkatkan pendapatan", katanya dalam sesi soal jawab Dewan Negara. Tambah beliau, sebanyak 80 lokaliti kini terpilih untuk projek rintis BMTKM yang melibatkan 10 lokaliti masing-masing bagi Sabah dan Sarawak.Sehingga 31 Julai, bilangan miskin tegar di negara ini ialah 136,923 keluarga, manakala miskin sebanyak 308,699 keluarga.


Bahasa alat perpaduan, mencari kesamaan dalam perbezaan

KUALA LUMPUR, 16 Ogos- Membesar dalam persekitaran yang berbilang bangsa, memberi kelebihan kepada Muhammad Hussein Abdullah, 30 tahun untuk menguasai sekurang-kurangnya lima bahasa.Bersyukur dengan kelebihan dirinya, anak jati negeri Perak ini sedar kemampuannya berbahasa membolehkan beliau mudah diterima baik masyarakat sekelilingnya. Beliau dilahirkan dalam keluarga keturunan India Muslim, uniknya, keluarga Hussein menetap di sebuah perkampungan Cina di Ipoh dan belajar selama enam tahun di Sekolah Rendah Jenis Kebangsaan Cina. Menurutnya, sudah biasa dengan bahasa Tamil dan bahasa Cina, dia kemudian menyambung pelajaran di Sekolah Menengah Kebangsaan bagi memantapkan penguasaan bahasa Melayunya."Percampuran bahasa ini memang berlaku di mana pada zaman sekolah rendah saya belajar bahasa Mandarin di sekolah dan bila saya balik rumah saya akan bercakap dalam bahasa Tamil. Di sini saya ingin mengaku bahawa peguasaan bahasa kebangsaan saya adalah agak rendah di zaman sekolah rendah tetapi perkara ini telah dapat diatasi kerana saya telah sambung belajar di sekolah menengah kebangsaan dimana kebanyakan subjek di ajar dalam bahasa Melayu," katanya.

Tambah Hussein, dia berkebolehan berbahasa Cina dialek Mandarin dan Kantonis, selain bahasa Melayu dan Tamil membantu beliau mempunyai kelompok rakan yang majmuk meliputi berbilang bangsa. "Perkara ini sangat penting apabila kita belajar bahasa kaum lain elemen-elemen sosiologi yang lain akan dapat difahami juga dan ini dapat mengurangkan salah faham kaum sangat penting. Kita juga dapat memupuk perpaduan antara kaum, kesefahaman budaya dan perkara-perkara lain," ujarnya.Sementara itu, bagi Rasyidah Abu Johan iaitu salah seorang pembaca berita RTM yang fasih berbahasa Mandarin, pemilihan ke sekolah aliran Cina adalah atas permintaannya sendiri."Saya yang minta nak pergi sebab saya nampak kawan-kawan saya dalam kelas piano semasa itu umur lima tahun , jadi saya rasa saya tak faham apa yang mereka cakap," kata Rasyidah.Jelasnya lagi, penguasaan pelbagai bahasa bukan sekadar nilai tambah tetapi membantu dirinya lebih sensitif terhadap budaya kaum lain yang tidak pernah dianggap satu halangan baginya.


MOTAC anjur Program 10,000 Langkah Semangat Merdeka

PUTRAJAYA, 16 Ogos- Kementerian Pelancongan, Seni dan Budaya (MOTAC) hari ini menganjurkan Program 10,000 Langkah Semangat Merdeka bagi menyemarakkan lagi semangat patriotisme dalam kalangan warga kementerian sempena sambutan Bulan Kebangsaan 2022.Program yang bermula kira-kira pukul 9.30 pagi itu disertai lebih 300 warga MOTAC dengan berjalan sambil memegang Jalur Gemilang sejauh hampir enam kilometer di sekitar Putrajaya. Menterinya Datuk Seri Nancy Shukri yang membuat pelepasan peserta berkata MOTAC telah menyusun pelbagai aktiviti sempena Bulan Kebangsaan termasuk pameran kemerdekaan bagi menzahirkan semangat cintakan negara.“Kefahaman dan penghayatan sejarah peradaban bangsa akan memperkukuhkan lagi kedudukan serta toleransi rakyat di negara ini.

Menteri Pelancongan, Seni dan Budaya (MOTAC), Datuk Seri Nancy Shukri

“Sebagai sebuah negara yang terdiri daripada pelbagai kaum, kita perlu berpaksikan kepada pengamalan nilai murni supaya keamanan, kedaulatan dan kemakmuran negara dapat terus dilestarikan,” katanya ditemui pemberita selepas acara pelepasan peserta.Nancy berkata Program 10,000 Langkah Semangat Merdeka juga bertujuan merangsang semangat kesukanan di samping menyokong Agenda Nasional Malaysia Sihat (ANMS) kerajaan.


Anak sulung Tunku Abdul Rahman, Tunku Khadijah meninggal dunia

KUALA LUMPUR, 16 Ogos- Anak sulung kepada Perdana Menteri pertama Tunku Abdul Rahman Putra Al-Haj, Tunku Khadijah meninggal dunia pada pukul 6.50 petang semalam akibat kanser paru-paru.Anak Allahyarham, Datin Seri Sharifah Menyalara Hussein berkata ibunya meninggal dunia pada usia 89 tahun di Hospital Pantai Kuala Lumpur.“Ibu meninggal selepas hanya beberapa jam dimasukkan ke hospital. Ibu sebelum ini telah didiagnos dengan kanser paru-paru tahap akhir pada awal tahun,” katanya ketika dihubungi Bernama hari ini.

Menurutnya, jenazah Tunku Khadijah dibawa ke Masjid Wilayah Persekutuan Kuala Lumpur untuk dimandi, dikafan dan disembahyangkan sebelum dikebumikan di Tanah Perkuburan Islam Bukit Kiara selepas solat Zuhur hari ini.Tunku Khadijah yang meninggalkan tiga orang anak termasuk Sharifah dan tujuh orang cucu, sepatutnya menyambut ulang tahun kelahiran ke-90 pada Oktober ini.


JBPM siap siaga musim kemarau

ALOR SETAR, 16 Ogos- Aset dan anggota Jabatan Bomba dan Penyelamat Malaysia (JBPM) telah siap siaga bagi menghadapi musim kemarau yang lazimnya berlaku antara bulan Mei hingga September depan. Ketua Pengarah JPBM Datuk Seri Mohammad Hamdan Wahid berkata meskipun cuaca di Malaysia kini dalam keadaan tidak menentu namun pihaknya sentiasa bersedia menghadapi sebarang bentuk bencana yang mungkin terjadi.

(Ketua Pengarah JPBM Datuk Seri Mohammad Hamdan Wahid)

"JBPM sentiasa memantau keadaan cuaca serta mendapatkan informasi daripada agensi berkaitan sebagai persediaan menghadapi musim kemarau selain telah mengenal pasti beberapa ‘hotspot’ di seluruh negara antaranya Selangor, Pahang, Johor, Perak, Pulau Pinang, Kedah, Sabah dan Sarawak," katanya kepada pemberita selepas Majlis Anugerah Perkhidmatan Cemerlang Tahun 2021 serta Penyampaian Sijil 30 Tahun Perkhidmatan JBPM Negeri Kedah dan Perlis di sini. Aset-Aset untuk pemadaman kebakaran juga telah diletakkan di pangkalan dan barisan hadapan kawasan ‘hotspot’ bagi memudah dan mempercepat proses pemadaman.  Hadir sama dalam majlis tersebut, Pengarah JBPM Kedah Sayani Saidon dan Pengarah JBPM Perlis Ruhisha Haris.


JAKIM mengalukan lantikan bekas Mufti Johor sebagai Pengerusi MKI baharu

KUALA LUMPUR, 16 Ogos- Jabatan Kemajuan Islam Malaysia (JAKIM) mengalu-alukan pelantikan bekas Mufti Johor, Datuk Dr Nooh Gadut sebagai Pengerusi Jawatankuasa Muzakarah, Majlis Kebangsaan Bagi Hal Ehwal Ugama Islam (MKI) yang baharu.  Ketua Pengarahnya, Datuk Hakimah Mohd Yusoff menerusi satu kenyataan memaklumkan, JAKIM menaruh keyakinan beliau akan dapat membantu mempertingkatkan lagi pengurusan dan penyelarasan hal ehwal kefatwaan di negara ini.  Katanya, ini berdasarkan pengalaman luas dan kredibiliti beliau sebagai Mufti Johor sebelum ini serta penglibatan secara langsung dalam institusi kefatwaan. Datuk Hakimah yang juga Setiausaha MKI berkata, watikah pelantikan Datuk Dr Nooh telah disempurnakan Sultan Selangor, Sultan Sharafuddin Idris Shah Alhaj selaku Pengerusi MKI, semalam.

Mesyuarat Majlis Raja-Raja ke-259 pada 30 Jun lalu telah berkenan dengan pelantikan ini yang berkuatkuasa mulai 30 Jun 2022 sehingga 29 Jun2024.  Datuk Dr Nooh menggantikan tempat Mufti Perak, Datuk Wan Zahidi Wan Teh yang menjawat jawatan Pengerusi MKI sejak 2017.


Program pembangunan profesionalisme guru akan dipertingkatkan - KPM

KUALA LUMPUR, 16 Ogos- Kementerian Pendidikan berusaha untuk meningkatkan kompetensi dan kebolehan guru dalam pendekatan pengajaran dan pembelajaran, PdP menerusi program pembangunan profesionalisme guru.  Antara program pembangunan profesionalisme guru yang dilaksanakan termasuklah Pendidikan Sains, Matematik dan Sains Komputer Berasaskan Inkuiri serta Projek Bimbingan Eksekutif STEM (STEMEC).

(Timbalan Menteri Pendidikan, Datuk Dr Mah Hang Soon)

Timbalan Menteri Pendidikan, Datuk Dr Mah Hang Soon berkata, KPM memberi tumpuan kepada aktiviti pengajaran dan pembelajaran (PdP) di dalam dan di luar bilik darjah. Pada masa yang sama, penerapan elemen Sekolahku SEJAHTERA seperti eksplorasi dan artikulasi menjadi fokus untuk menyediakan peluang kepada murid  mencipta idea baharu dan meningkatkan kemahiran dalam bidang STEM."Aktiviti PdP berkaitan bidang STEM dioptimumkan melalui pembelajaran berasaskan projek, pembelajaran berasaskan masalah dan pembelajaran berasaskan inkuiri dalam konteks dunia sebenar. "Aktiviti tersebut diberi penekanan dalam Projek Bimbingan Eksekutif STEM (STEMEC) bagi menghasilkan pembelajaran bermakna. Bahan sokongan bagi pelaksanaan aktiviti di bawah Projek STEMEC turut disediakan dalam bentuk modul e-pembelajaran iaitu Modul Pelaksanaan Pembelajaran Berasaskan Projek (PBL) STEM Bersepadu yang mengandungi video, bahan bacaan, garis panduan dan contoh aktiviti," katanyaTambah beliau, Aktiviti PdP berkaitan STEM khususnya dalam amali Sains adalah lebih mudah difahami dan menyeronokkan apabila dilaksanakan di luar bilik darjah.  Justeru, Kementerian Pendidikan berusaha untuk memastikan makmal sains di setiap sekolah adalah lengkap dan selesa bagi tujuan tersebut. Pada masa ini, sebanyak 1,216 buah makmal sains telah siap diubah suai dan naik taraf.    Datuk Dr Mah menjawab pertanyaan senator Datuk Iskandar Dzulkarnain Abdul Khalid berkenaan langkah-langkah yang diambil oleh Kementerian dalam usaha menarik minat murid dalam subjek STEM.